Piala Asia B-17 2023: Skuad negara dapat undian ‘mudah’
Oleh MUHAMAD ARDIE PUTRA SUHAIMI

30 Mac 2023, 5:04 pm
PETALING JAYA: Skuad bawah 17 (B-17) kebangsaan mendapat tonik terbaik menjelang kempen Piala Asia B-17 2023 selepas Kumpulan A bersama negara Yemen, Laos dan pasukan tuan rumah, Thailand.
Bagaimanapun, ketua jurulatih skuad B-17 negara, Osmera Omaro percaya undian kali ini tidak semudah yang disangka selain menyeru agar barisan pemain bersedia dengan setiap cabaran yang bakal diberikan pasukan pesaing.
Kata Osmera, di atas kertas, Kumpulan A memang nampak senang memandangkan ada dua pasukan Asia Tenggara dengan sasaran pasukan adalah untuk mara sejauh yang mungkin.
“Berdasarkan undian tadi, kita tidak terkejut dan bersedia dengan sebarang kemungkinan. Bila dah sampai peringkat ini, tiada kumpulan yang senang tetapi bila kita lihat ada dua negara Asia Tenggara, peluang kita mungkin cerah.
“Secara keseluruhan, Thailand bakal memberikan kita kesukaran memandangkan mereka adalah tuan rumah. Yemen pula dilihat begitu cemerlang pada kempen kelayakan dan Laos juga boleh melakukan kejutan,” katanya selepas tamat undian di Bangkok sebentar tadi.
Persatuan Bola Sepak Malaysia (FAM) sebelum ini meletakkan harapan yang tinggi agar skuad B-17 negara dapat menjadi pasukan pertama negara layak ke pentas Piala Dunia secara merit.

Skuad remaja Harimau Malaya bakal mengharungi saingan Piala Asia B-17 2023 di Thailand pada Jun depan dengan empat tiket automatik ke kejohanan Piala Dunia B-17 2023 di Peru menjadi rebutan.
Presiden FAM, Datuk Hamidin Mohd Amin optimis skuad B-17 tidak mempunyai masalah untuk melakar kejutan mara ke peringkat kalah mati atau melayakkan diri ke kelompok lapan pasukan terbaik di pusingan suku akhir nanti. – KOSMO! ONLINE


Buaya terkam nenek mandi
Oleh KOSMO!

30 Mac 2023, 4:25 pm
JAKARTA – Seorang warga emas berusia 61 tahun diserang seekor buaya ketika hendak mandi di dalam parit di sekitar rumahnya di Jambi, Indonesia, lapor laman berita IMCNews.
Kaki kanan Nurung dibaham seekor buaya ketika dia masuk ke dalam parit yang terletak sekitar  10 meter dari rumahnya.
“Buaya itu menyeret  mangsa ke dasar parit. Ketika diseret ke dalam air, mangsa menendang kepala buaya itu menggunakan kaki kiri untuk melepaskan gigitannya,” kata seorang penduduk bernama Jamal.
Selepas kaki kanannya dilepaskan, mangsa naik ke darat dan menjerit meminta tolong. Penduduk kemudian bergegas ke lokasi kejadian untuk menghulurkan bantuan.
“Melihat keadaan mangsa yang mengalami luka parah di kaki, penduduk menghubungi pegawai perubatan tempatan untuk membantu merawat luka mangsa,” tambah Jamal.
Akibat serangan buaya itu, mangsa mengalami luka koyak di kaki kanan dan memerlukan 76 jahitan.

“Kami tidak tahu secara tepat  berapa besar buaya itu. Ketika ini, mangsa masih terkejut akibat kejadian itu. Kami harap pihak berkuasa dapat menangkap atau menghalau buaya liar itu dari kawasan penduduk,” jelas Jamal. – Agensi


Kecewa beli nasi kerabu basi, berlendir di bazar
Oleh ISKANDAR SHAH MOHAMED

30 Mac 2023, 4:34 pm
KUALA SELANGOR – Keterujaan tiga beranak menikmati juadah berbuka puasa terhenti apabila nasi kerabu yang dibeli di sebuah bazar Ramadan di daerah ini didakwa basi dan berlendir semalam.
Lebih malang, ia merupakan kali pertama keluarga itu membeli makanan kegemaran mereka di bazar.
Wanita yang mahu dikenali sebagai Rosnah, 40-an berkata, tiga nasi kerabu berharga RM8 sebungkus itu dibeli anak perempuannya, kira-kira pukul 6.15 petang.
Dakwanya, dia bersama suami dan anaknya itu terkejut mendapati juadah berkenaan berlendir dan masam.
“Sewaktu membuka bungkusan nasi itu, kami memang tidak sedap hati kerana terhidu bau kurang menyenangkan. Selepas menjamahnya, nasi itu nyata sudah lembik manakala kelapanya basah dan berasa masam,” katanya hari ini.
Tambah Rosnah, dia kebiaasannya hanya memasak di rumah namun agak sibuk mengemas kerana mahu berpindah.

“Justeru, kami memutuskan untuk membeli di bazar Ramadan namun tidak sangka perkara itu berlaku.
“Mungkin ia bukan rezeki kami dan berharap peniaga lebih bertanggungjawab dalam memastikan makanan dijual berkualiti dan tidak tercemar,” ujarnya. – KOSMO!ONLINE


Dewan Rakyat: Permohonan bantuan JKM bertambah setiap tahun
Oleh ZULKIFLI MANZOR

30 Mac 2023, 4:14 pm
KUALA LUMPUR – Permohonan bantuan Jabatan Kebajikan Masyarakat (JKM) bertambah saban tahun dengan peningkatan ketara ketika kemuncak penularan Covid-19 pada tahun 2020 dan 2021.
Menteri Pembangunan Wanita, Keluarga dan Masyarakat, Datuk Seri Nancy Shukri berkata, jika trend itu berlanjutan boleh memberi tanggungan dan beban tinggi untuk negara di masa hadapan.
Menurut beliau, kerajaan melalui JKM malah telah menyalurkan sejumlah RM2.4 bilion kepada 533,167 penerima pelbagai jenis bantuan kebajikan di seluruh negara sepanjang 2022.
“Pada 2022 sahaja sebanyak 148,699 permohonan baharu bantuan telah diterima JKM.
“Kita perlu cari jalan penyelesaian terbaik dalam memastikan pihak memerlukan dapat bantuan dan terus dibantu serta pada masa sama tidak menekan implikasi kewangan negara,” katanya pada sidang Dewan Rakyat di sini hari ini.
Beliau menjawab soalan tambahan Datuk Wetrom Bahanda (KDM-Kota Marudu) sama ada kerajaan berhasrat untuk menaikkan jumlah bantuan JKM selaras kenaikan harga barang dan kos sara hidup.

Nancy berkata, sebahagian daripada kadar bantuan telah pun dinaikkan setakat 2021 seperti bantuan kanak-kanak, bantuan warga emas, elaun pekerja Orang Kurang Upaya (OKU) tidak berupaya bekerja dan bantuan penjagaan OKU atau pesakit kronik terlantar.
Beliau menjelaskan, bantuan itu bagaimanapun bersifat sementara bagi meringankan beban kewangan dialami penerima bantuan dan untuk kelangsungan hidup, bukan untuk menanggung mereka.
Jelas beliau, bagi mereka yang keadaan kewangan, kehidupan serta pendapatan telah menjadi lebih baik tidak lagi perlu menerima bantuan berkenaan.
Tambah beliau, sejak 2016, JKM telah melaksanakan program ‘2 Years Exit Programme’ (2YEP) bagi membantu penerima bantuan kebajikan ke arah hidup berdikari melalui pembelajaran pelbagai kemahiran kehidupan dan memperkasakan pembangunan klien produktif.
Kata beliau, setakat ini seramai 6,500 penerima bantuan telah menyertai program tersebut dengan kira-kira 1,500 telah berjaya keluar daripada memerlukan bantuan kebajikan. – KOSMO! ONLINE


Kuartet 4x100m menang emas di Australia
Oleh MUHAMMAD ZUHAILY BADLISHAH

30 Mac 2023, 4:53 pm
PETALING JAYA – Kuartet 4×100 meter (m) lelaki negara mencipta sensasi apabila memenangi pingat emas Terbuka Australia di Queensland Sport & Athletics Centre (QSAC), Brisbane sebentar tadi.
Gandingan diketuai Muhammad Zulfiqar Ismail sebagai pelari pertama diikuti Jonathan Nyepa, Muhammad Haiqal Hanafi dan Khairul Hafiz Jantan berjaya mencetak masa 39.96 saat (s).
Catatan itu membolehkan mereka meraih pingat emas, menewaskan Singapura di tempat kedua (40.28s) dan kuartet dari Victoria, Australia di tempat ketiga dengan masa 41.66s.
Ketua jurulatih pecut negara, Mohd. Poad Kassim bersyukur dengan kejayaan anak-anak buahnya memandangkan ia adalah perlumbaan pertama kuartet 4x100m negara untuk tahun ini.
Bagaimanapun, kuartet negara perlu memperbaiki kelemahan bagi melakukan catatan masa lebih pantas supaya berpeluang menaiki podium pada Sukan SEA Kemboja 2023 di Phnom Penh dari 5 hingga 17 Mei depan.
Di Sukan SEA Hanoi tahun lalu, kuartet 4x100m diwakili Haiqal, Khairul, Muhammad Arsyad Md. Saad dan Muhammad Azeem Mohd. Fahmi mencipta rekod kebangsaan dengan masa 39.09s untuk meraih pingat perak.

Sementara itu, jaguh lompat kijang Asia Tenggara, Andre Anura Anuar berjaya mengesahkan slot ke final pada Sabtu ini selepas melakukan catatan ketiga terbaik di peringkat kelayakan sebentar tadi.
Andre berjaya melepasi had kelayakan iaitu 15.50m dengan catatan 15.63m, ketiga terbaik di belakang atlet Victoria, Aiden Hinson yang melakukan 16.31m dan Connor Murphy (New South Wales) 16.05m. – KOSMO! ONLINE


Majlis agama pantau aktiviti amil palsu kutip zakat fitrah
Oleh MOHD AZLI ADLAN

30 Mac 2023, 4:14 pm
KUALA TERENGGANU – Majlis Agama Islam dan Adat Melayu Terengganu (Maidam) menasihatkan umat Islam di negeri ini berhati-hati agar tidak terperdaya menunaikan zakat fitrah kepada amil tidak bertauliah.
Ketua Pegawai Eksekutif Maidam, Prof Madya Dr. Ahmad Azrin Adnan berkata, pihaknya pernah menerima aduan berhubung kewujudan amil palsu pada bulan Ramadan tahun lalu.
Beliau memberitahu, siasatan telah dilakukan namun malangnya tindakan penguatkuasaan tidak dapat diambil berikutan kekurangan bukti.
“Begitupun, saya ingin ingatkan perbuatan mengutip dan membayar zakat termasuk zakat fitrah merupakan satu kesalahan.
“Hukuman penjara sehingga enam bulan atau denda maksimum RM1,000 boleh dikenakan mengikut Seksyen 41 Enakmen Kesalahan Jenayah Syariah (Takzir) (Terengganu) 2001,” katanya di sini hari ini.
Ahmad Adnan berkata, Maidam hanya mengiktiraf 954 amil yang telah melepasi saringan ketat Maidam.

Dalam pada itu, Ahmad Azrin memberitahu, kaunter zakat Maidam termasuk pandu lalu akan beroperasi setiap hari mulai 2 April hingga 21 April depan.
“Tiga kadar ditetapkan bagi zakat fitrah pada tahun ini mengikut jenis beras yang dimakan iaitu RM8, RM10 dan RM24 seorang,” katanya.
Pembayaran zakat fitrah di Terengganu boleh dilakukan secara online melalui portal ezakat.maidam.gov.my bagi memudahkan masyarakat menunaikan zakat fitrah pada bil-bila masa.- KOSMO! ONLINE


Pelanggan tak mahu wang, hanya ambil nasi kukus
Oleh WAT KAMAL ABAS

30 Mac 2023, 4:26 pm
BAGAN SERAI – Pelanggan Nasi Kukus Ayam Dara Berempah di sebauh bazar Ramadan di sini yang mengakui menjual ayam goreng busuk tidak mahu wang mereka dikembalikan.
Sebaliknya, mereka hanya mengambil nasi kukus sebagai ganti biarpun pemilik peniagaan tersebut menawarkan wang gantian kepada pembelian tempoh hari.
Pemilik perniagaan tersebut, Norehan Mohamad, 34, berkata, dia bersyukur kerana seramai tujuh pelanggan telah datang bertemu dengannya.
“Bagaimanapun, kesemua mereka tak mahu wang dikembalikan dan hanya mengambil nasi kukus sebagai ganti,” katanya ketika ditemui di Bazar Ramadan Bagan Serai di sini hari ini.
Menurut Norehan, dia turut meminta maaf secara bersemuka kepada semua pelanggan yang kembali ke gerainya.
“Mereka kesemuanya memberi reaksi yang positif malahan ada antaranya mengatakan perkara itu berlaku secara tidak sengaja.

“Kesemuanya memberi kata-kata semangat dan dorongan supaya saya sentiasa tabah dengan ujian ini,” katanya.
Tambahnya, bagi pelanggan yang terlibat dengan kejadian itu dan masih belum membuat tuntutan, mereka boleh berbuat demikian pada bila-bila masa di sepanjang Ramadan ini. – KOSMO! ONLINE


Orang ramai pertikai cadangan KKM kerja tetap tanpa pencen
Oleh SITI A'ISYAH SUKAIMI

30 Mac 2023, 4:52 pm
PETALING JAYA – Usul yang dibawa Menteri Kesihatan, Dr. Zaliha Mustafa untuk mengambil pekerja kontrak secara tetap, tetapi tanpa pencen nampaknya tidak dipersetujui orang ramai.
Melalui satu hantaran di laman sosial Facebook Kementerian Kesihatan (KKM) sebentar tadi, orang ramai seakan tidak bersetuju dengan usul yang dibawa oleh kementerian itu walaupun pada dasarnya adalah satu perkara yang baik.
Menerusi hantaran tersebut yang berkongsi kenyataan Menteri Kesihatan di Dewan Negara hari ini, menjelaskan pihak kerajaan ketika ini sedang menanggung beban skim pencen yang mencecah RM29.1 bilion pada 2021.
“Kita sedar beban skim berpencen ditanggung negara ketika ini yang mencecah RM29.1 bilion pada 2021, merupakan beban yang sangat tinggi dan mungkin akan terus meningkat.
“Salah satu cara bagi menangani bebanan tugas yang melebihi kapasiti sumber sedia ada serta untuk mengurangkan beban skim berpencen ditanggung negara ketika ini adalah dengan mengusulkan untuk mengambil pekerja kontrak secara tetap tetapi tanpa pencen, namun mereka ini boleh mendapat manfaat yang sama seperti pekerja tetap yang lain,” jelas Zaliha.
Paparan perkongsian di laman Facebook KKM hari ini.
Rata-rata orang ramai menganggap cadangan tersebut adalah karut dan berpendapat orang yang memilih untuk bekerja di sektor kerajaan adalah kerana skim berpencen yang disediakan.

“Kalau para menteri macam mana. Alangkah baiknya kalau menteri pun potong juga pencen. Dapat perintah berapa penggal je dah dapat pencen berbanding penjawat awam lain yang kerja berpuluh tahun.
“Sebab para menteri la yang paling banyak dapat elaun-elaun dan pencen ni. Dekat situ dah berapa banyak boleh jimat,” tulis Aeman Rahimi.
“Mansuhkan semua skim pencen termasuk pencen menteri-menteri, MP entah siapa-siapa berkait politik, kasi mansuh semua. Jangan hanya kaji dan lapar pencen, untuk orang lain semua nak dimansuhkan,” kata MJ Yuhanis. – KOSMO! ONLINE


Ikan pari bertukar ‘wajah’ macam kena sumpah
Oleh SYAHRATUL AUFA SHAHARUDDIN

30 Mac 2023, 4:39 pm
PETALING JAYA – “Kalau macam ini, nak makan pun seram.” Itu ungkapan pertama seorang wanita yang melihat ikan pari yang bertukar ‘wajah’ seperti terkena sumpahan selepas dibakar.
Foto itu dimuat naik di Facebook Jue Redzwan menjadi tular dan menerima pelbagai komen orang ramai.
Rata-ratanya mengatakan rupa ikan pari yang dibakar itu seperti kisah legenda kononnya disumpah kerana menjadi anak derhaka.
“Mungkin ini anak derhaka yang disumpah masa tahun 90-an dahulu kalau tak silap, itu sebab mak dia buat ikan bakar,” seloroh Najih.
“Itulah, derhaka lagi dengan mak, kan dah kena sumpah,” sampuk Cik Nas.
“Kalau ye pun, potonglah dahulu ikan pari itu sebelum bakar, tak lah seram rupanya,” kata Siti. – KOSMO! ONLINE


Bunuh pekerja ladang, dua lelaki tempatan dicekup
Oleh CHERINE JON

30 Mac 2023, 4:59 pm
KUCHING – Polis menahan dua lelaki, yang dipercayai suspek kes pembunuhan seorang pekerja ladang kelapa sawit di Lundu.
Pesuruhjaya Polis Sarawak, Datuk Mohd Azman Ahmad Sapri berkata kedua-dua suspek merupakan warga tempatan yang berusia 24 dan 25 tahun itu ditangkap di hadapan bangunan Kompleks Kastam, Imigresen, Kuarantin dan Keselamatan (CIQS) Biawak, Lundu semalam.
“Pasukan polis telah berjaya menangkap dua orang suspek untuk siasatan dalam kes ini. Pasukan polis turut merampas senjata yang dipercayai digunakan untuk menyerang mangsa,” katanya dalam kenyataan, hari ini.
Justeru, beliau berkata siasatan terperinci akan dijalankan dari pelbagai sudut dan kes disiasat di bawah Seksyen 302 Kanun Keseksaan.
“Hasil siasatan akan diserahkan kepada Timbalan Pendakwa Raya untuk pertuduhan,” katanya.
Terdahulu, Mohd Azman mengesahkan satu kes bunuh telah berlaku di hadapan ladang Polima Sdn Bhd, Lundu pada 10 Mac lalu, kira-kira pukul 9.20 malam.

Katanya, suspek dipercayai telah menyerang mangsa, yang merupakan pekerja ladang berusia 25 tahun di bahagian kepada dan muka sehingga menyebabkan mangsa meninggal dunia di tempat kejadian. – KOSMO! ONLINE


Dewan Negara: KKM, JPA bincang isu serap doktor kontrak tanpa pencen
Oleh NUR HUDA MUSA

30 Mac 2023, 4:27 pm
PETALING JAYA – Kementerian Kesihatan (KKM) sedang mengadakan perbincangan dengan Jabatan Perkhidmatan Awam (JPA) untuk menyerap kakitangan perubatan kontrak kepada jawatan tetap tanpa pencen.
Menterinya, Dr. Zaliha Mustafa berkata, perbincangan itu dibuat bagi menangani beban kerja yang melebihi kapasiti sedia ada selain mengurangkan beban skim pencen yang ditanggung negara.
“KKM mengambil serius perkara berkenaan doktor kontrak sama ada untuk meningkatkan atau mengambil doktor-doktor atau petugas kesihatan ini masuk ke dalam sistem perkhidmatan yang tetap.
“Tetapi, juga saya ingin menekankan perkara itu tidak hanya terletak beban di atas KKM, kita sentiasa menjalankan perbincangan dan libat urus dengan Jabatan Perkhidmatan Awam (JPA) dan juga Kementerian Kewangan.
“Jadi, ada beberapa yang mungkin kita boleh pertimbangkan yang kita sedang bawa untuk dipertimbangkan oleh JPA ialah kita sedar tentang beban kerajaan yang berdepan dengan beban skim pencen,” katanya di Dewan Negara hari ini.
Beliau berkata demikian ketika menjawab soalan Datuk Jefridin Atan yang meminta Menteri Kesihatan menyatakan apakah tindakan KKM dalam menambah baik budaya kerja perkhidmatan kesihatan terutamanya yang melibatkan waktu kerja yang panjang sekali gus mengakibatkan petugas kesihatan mengalami tekanan kerja.

Zaliha berkata, pada tahun 2011, beban negara terhadap skim pencen tersebut ialah sebanyak RM3.6 bilion dan meningkat kepada RM29.1 bilion pada tahun 2021.
“Itu beban yang sangat tinggi kepada negara dan mungkin akan meningkat lagi. Jadi, kita mungkin perlu memikirkan jalan keluar, kita telah mengusulkan juga contohnya ialah mengambil pekerja-pekerja kontrak ini secara tetap, tetapi tidak berpencen.
“Ini adalah antara satu perkara yang mungkin kita boleh fikirkan sebab dengan keadaan begitu petugas kita ada kelebihannya seperti boleh membuat pinjaman rumah dan sebagainya,” jelasnya.
Sementara itu, Zaliha memaklumkan KKM sedang berdepan peningkatan jumlah pesakit dalam dan luar sehingga menyebabkan kesesakan di hospital susulan peningkatan kes penyakit tidak berjangkit (NCD).
“Bagi mengurangkan kesesakan di hospital, kita telah melaksanakan projek perintis diketuai Pasukan Petugas Khas Reformasi Sektor Awam (STAR) yang turut ditubuhkan bawah seliaan Ketua Setiausaha Negara.
“KKM turut mempergiatkan usaha pendigitalan bagi mengurangkan beban kerja anggota KKM, selain melaksanakan amalan penjadualan yang dapat membantu memastikan petugas kesihatan mempunyai masa rehat yang cukup antara syif,” jelasnya. – KOSMO! ONLINE


Lelaki maut ditemui gantung diri di Flat Cheras
Oleh KOSMO!

31 Mac 2023, 9:21 pm
PETALING JAYA – Seorang lelaki ditemui mati tergantung oleh isterinya di ruang tamu rumah di sebuah flat perumahan, di Cheras, semalam.
Ketua Polis Daerah Cheras, Asisten Komisioner Zam Halim Jamaluddin berkata lelaki berusia 37 tahun itu ditemui ketika isterinya pulang dari tempat kerja kira-kira pukul 8 malam.
“Setibanya sepasukan polis dari Balai Polis Cheras di lokasi kejadian, seorang lelaki warganegara dalam keadaan tergantung tidak sedarkan diri di ruang tamu rumah tersebut.
“Mangsa disahkan meninggal dunia oleh pegawai perubatan Hospital Kuala Lumpur,” katanya dalam kenyataan hari ini.
Tambahnya, tiada unsur jenayah ditemui dalam kejadian tersebut dan siasatan akan diteruskan bagi mengetahui punca kematian.
Orang ramai yang mempunyai sebarang maklumat boleh menghubungi Ketua Polis Balai Cheras, ASP Mohd. Redzuan Md Darus ditalian 03-92050301 samb 302. – KOSMO! ONLINE.


Empat beranak bermotosikal minta bantuan makanan undang sebak
Oleh KOSMO!

31 Mac 2023, 9:53 pm
PETALING JAYA – Kehadiran seorang lelaki bermotosikal ke sebuah premis bersama isteri dan dua anak demi meminta bantuan makanan, mengundang sebak orang ramai.
Menerusi perkongsian video di TikTok We Love Bayan Baru, memaparkan isteri lelaki tersebut bersama dua anak berlegar-legar mencari makanan sejurus tiba.
“Si anak-anak dan ibu berlegar-legar seperti mencari sesuatu. Si bapa tanya tentang bantuan Jabatan Kebajikan Masyarakat (JKM) dan e-Kasih.
“Rupanya si ibu dan anak-anak mencari makanan. Sebaknya bila si bapa beritahu stok makanan dah habis beberapa hari. Nasib ada beberapa bungkus biskut dan minuman sumbangan orang ramai.
“Bolehlah mereka berbuka dan alas perut malam nanti. Semoga adik-adik sabar hadapi ujian. Allah lindungi dan murahkan lah rezeki mereka,” tulisnya pada video tersebut.
Orang ramai yang terkesan dengan kisah tersebut turut berkongsi pengalaman dan kesedihan berdepan dengan situasi sama.

“Aku pernah jumpa orang macam ni. Susah hingga dia meninggal dunia. Bawa anak isteri naik motor memang susah hidup dia. Semoga rohnya dicucuri rahmat,” ujar cKyDiNN.
“Kadang-kadang kita rasa kita dah susah rupanya ada lagi yang lebih susah daripada kita sampai makan pun tak ada,” komen seorang lagi pengguna.
“Orang tak rasa apa yang kita rasa saya kerja tapi kos tak cukup untuk sara anak. Saya baru kematian suami orang tak faham situasi sekarang ni,” kongsi Zalina pula. – KOSMO! ONLINE.


Minggu suai kenal berkesan
Oleh NOR AINNA HAMZAH

31 Mac 2023, 10:30 pm
SEREMBAN – Program suai kenal dan interaksi pada minggu pertama persekolahan tahun ini memberi kesan positif bukan hanya buat guru dan murid, bahkan seluruh warga sekolah.
Menteri Pendidikan, Fadhlina Sidek berkata, pihaknya mendapat maklum balas yang cukup baik dan apa yang lebih mengujakan, pendekatan itu turut memberi manfaat kepada pekerja lain di sekolah.
“Alhamdulilah, semua gembira, minggu pertama sangat menjadi, ceria, malah makcik kantin pun dapat manfaat dari program yang diperkenalkan ini.
“Jadi kita lihat semua sekolah dapat impak dan beri maklum balas berkesan dari hala tuju yang kita tetapkan. Kita berjaya dalam konteks memastikan murid ceria, guru bahagia, sekolah bitara, negara sejahtera.
“Setakat ini kita akan teruskan pendekatan ini dan arahan perkeliling ini akan diteruskan supaya sesi persekolahan ada ruang untuk suai kenal serta bersama dengan anak murid,” katanya kepada pemberita sempena Majlis Pertukaran Memorandum Persefahaman antara Bank Islam Malaysia Berhad dan Yayasan didik Negara serta Majlis Berbuka Puasa di Royale Chulan, di sini hari ini.
Dalam pada itu, Fadhlina berkata, KPM kini sedang melaksanakan Program Jerayawara dengan dimulakan di Negeri Sembilan dan seterusnya di Selangor pada bulan Ramadan ini.

Menurut beliau, antara pengisian penting program berkenaan selain daripada mengumpulkan sumbangan korporat, majlis itu juga dijadikan platform untuk beramah mesra dengan seluruh warga KPM.
“Konsepnya mudah, kita akan turun ke semua negeri. Walaupun santai, maklum balas guru dari segi apa yang dibimbangi mereka berkait rapat dengan pendidikan akan dapat disalurkan.
Menurutnya, anak murid juga akan mendapat peluang yang sama dan pihaknya terbuka untuk mendengar maklum balas dari semua pihak. -KOSMO! ONLINE.


SIRIM Berhad sasar lahir 50,000 usahawan menjelang 2027
Oleh ZAKKINA WATI AHMAD TARMIZI

31 Mac 2023, 10:35 pm
SEREMBAN – SIRIM Berhad menyasarkan seramai 50,000 orang usahawan dapat dilahirkan menjelang tahun 2027 menerusi program pembangunan usahawan termasuk inisiatif tanggungjawab sosial korporat (CSR) dikendalikannya.
Presiden dan Ketua Eksekutif Kumpulan SIRIM, Datuk Dr. Ahmad Sabirin Arshad berkata, jumlah usahawan tersebut termasuk dalam kalangan golongan berpendapatan 40 peratus terendah (B40) serta usahawan perusahaan mikro kecil dan sederhana.
“Ia termasuk menerusi pelaksanaan CSR bagi membantu usahawan yang terdiri daripada golongan asnaf dan B40. Ini membantu bagi meningkatkan produktiviti melalui pembangunan jenama dan pelabelan sekali gus mentransformasi golongan tersebut menjadi usahawan yang berdaya saing di peringkat tempatan dan global.
“Keusahawanan yang berkualiti dapat mengubah masyarakat ke arah ekonomi dan sosial yang lebih baik dan berdaya saing. Ia memainkan peranan penting dalam pembangunan sosioekonomi di seluruh dunia,” katanya selepas Majlis Penyerahan Pembungkusan Produk Usahawan B40 dan Asnaf dan Majlis Berbuka Puasa di sini hari ini.
Dalam perkembangan yang sama, Ahmad Sabirin berkata, pihaknya telah melaksanakan CSR dengan memperuntukkan sejumlah RM200,000 kepada 10 orang usahawan di Negeri Sembilan dan 10 orang lagi usahawan dari Melaka yang masing-masing merupakan golongan asnaf dan kumpulan B40.
“Bantuan yang diberikan kepada 20 orang usahawan terlibat adalah melibatkan latihan dan khidmat rundingan perniagaan melalui Pusat Reka Bentuk Pembungkusan dan Percetakan Keselamatan SIRIM (PSDC) dan SIRIM STS Sdn. Bhd.

“Khidmat rundingan perniagaan juga disediakan iaitu melalui pembangunan jenama, pelabelan, kandungan nutrisi, bahan promosi dan kursus asas pemasaran digital,” katanya. -KOSMO! ONLINE.


Kanak-kanak maut jatuh tingkat 16 pangsapuri
Oleh KOSMO!

31 Mac 2023, 9:29 pm
PETALING JAYA – Seorang kanak-kanak perempuan berumur 13 tahun maut selepas terjatuh dari tingkat 16 di sebuah pangsapuri di Jinjang Utara, Kuala Lumpur, petang tadi.
Ketua Polis Daerah Sentul, Asisten Komisioner Beh Eng Lai berkata, pihak polis telah menerima panggilan daripada orang awam tentang kejadian tersebut kira-kira pukul 4.15 petang.
“Siasatan pasukan polis dari Balai Polis Jinjang mendapati mangsa tinggal berdua dengan kakaknya yang berumur 18 tahun di rumah tersebut.
“Semasa kejadian berlaku, kakak mangsa telah meninggalkan mangsa yang sedang bermain permainan komputer untuk ke tandas.
“Apabila keluar dari tandas, kakak mangsa terlihat mangsa sedang memanjat tingkap di dalam bilik tersebut dan berlari ke arahnya untuk tarik ke dalam, namun tidak sempat kerana mangsa telah pun terjatuh,” katanya menerusi satu kenyataan.
Menurut siasatan juga katanya, pihak polis mendapati rumah tersebut tidak dilengkapi dengan jeriji besi dan mengesan satu artikel menerusi komputer yang dilayari oleh mangsa berkenaan ‘How to die in apartment’ (bagaimana untuk mati dalam apartmen).

“Mangsa disyaki telah tergelincir keluar dari tingkap semasa sedang memanjat tingkap di dalam bilik utama rumah tersebut.
“Siasatan lanjut juga mendapati tiada sebarang unsur jenayah ditemui dalam insiden ini.
“Namun polis sudah semak komputer yang dilayari mangsa dan terkesan satu artikel dipercayai dilihat oleh mangsa ‘How to die in apartment’.
“Kakaknya menyatakan mangsa berkelakuan normal dan tidak menunjukkan sebarang reaksi untuk bunuh diri sebelum ini,” jelasnya.
Tambahnya lagi, pegawai paramedik dari Hospital Kuala Lumpur telah mengesahkan kematian mangsa dan mayatnya telah dirujuk ke Unit Forensik Hospital Kuala Lumpur untuk dibedah siasat bagi mengenal pasti punca kematian.
“Kes diklasifikasikan sebagai kematian mengejut dan kami menyeru orang ramai yang mempunyai sebarang maklumat berkaitan kes ini untuk menghubungi bilik gerakan Ibu Pejabat Polis Daerah (IPD) Sentul di talian 03-40482206. – KOSMO! ONLINE.


Op Pantau: Jumlah kompaun meningkat kepada RM17,000-KPDN
Oleh TUAN NURHIDAYAH TUAN AB.GHANI

31 Mac 2023, 9:42 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) telah melaksanakan pemantauan terhadap 19,985 premis menerusi Op Pantau di beberapa bazar Ramadan di seluruh negara setakat hari ini.
Timbalan Menterinya, Fuziah Salleh berkata, KPDN menerima 316 aduan awam berhubung pelbagai kesalahan melibatkan pengusaha premis bazar Ramadan di seluruh negara.
Katanya, seramai 1,434 peniaga didapati melakukan kesalahan berkaitan harga mahal, alat timbang (214), dan bekalan (155).
“Semalam, saya laporkan 283 aduan, dalam masa 24 jam ia bertambah. Jumlah kompaun semalam dari RM9,400 dan jadi hari ini jumlah kompaun adalah RM17,000.
“Sebanyak 113 kes sudah dikenakan kompaun keseluruhan berjumlah RM17,000 dengan negeri dengan kes tertinggi adalah Negeri Sembilan sebanyak 37, Johor (21), dan Pulau Pinang (17).
“Kita mahu memastikan rakyat mendapat hak mereka melalui kawalan harga dan pemantau premis yang dipantau setiap hari,”katanya dalam sidang akhbar selepas Majlis Pelancaran Jualan Rahmah dan Majlis Iftar bersempena Hari Pengguna Peringkat Wilayah Persekutuan Kuala Lumpur, di PPR Batu Muda, disini, petang tadi.

Turut hadir melancarkan majlis, Pengarah KPDN Kuala Lumpur, Ariffin Samsudin dan Ahli Parlimen Batu, P.Prabakaran.
Mengulas lanjut berkenaan majlis petang tadi, Fuziah berkata, sebanyak 15 pasar raya di 11 Parlimen sekitar ibu negara mengambil bahagian dalam program Jualan Rahmah yang akan diadakan setiap dua minggu bermula 25 Mac lalu iaitu pada hari Sabtu dan Ahad, sehingga hari Raya Aidilfitri yang ketujuh.
Tambahnya, Jualan Rahmah berkenaan menawarkan diskaun dari 10 hingga 30 peratus berbanding harga pasaran semasa untuk barang keperluan asas seperti ayam, telur, bawang, sayur-sayuran dan sebagainya.
“Kita juga memberi lima keping kupon bernilai RM5 setiap satu untuk lebih 2,000 isi rumah di PPR Batu Muda di mana mereka boleh menebus kupon berkenaan di 18 gerai yang menawarkan Menu Rahmah sempena majlis iftar di sini.
“Selain itu, sebanyak 1150 Bakul Rahmah turut disumbangkan oleh IGB Reit (Midvalley & Gardens) sebanyak 1000 unit, 99 Speedmart (70), KK Mart (50) dan Aeon Big (30) kepada penduduk PPR Batu Muda hari ini,” jelasnya.
Sehubungan itu, KPDN juga yakin bahawa lebih banyak syarikat pengeluar akan menyertai inisiatif Payung Rahmah.
“Sebab kenapa mengambil masa sedikit kerana pengeluar ini mereka ada struktur harga yang perlu diikuti. Sebab bila pengeluar nak hantar (produk) kepada peruncit mereka perlu ikut struktur harga itu.
“Jika pihak pengeluar membuat Jualan Rahmah, ia akan memberi kesan kepada peruncit dari segi keadaan stok, harga jualan dan margin keuntungan. Jadi, mereka (pengeluar) perlu lebih masa untuk proses libat urus,” katanya. -KOSMO! ONLINE.


Ustaz Wadi Annuar dipanggil beri keterangan mengajar tanpa tauliah
Oleh SYED AZLAN SAYID HIZAR

31 Mac 2023, 9:35 pm
KANGAR – Pendakwah bebas, Ustaz Mohamad Wadi Annuar Ayub atau lebih dikenali sebagai Ustaz Wadi Annuar akan dipanggil Jabatan Hal Ehwal Agama Islam Negeri Perlis (JAIPs) selepas didakwa mengajar tanpa tauliah daripada Jabatan Mufti Negeri Perlis.
Ia berkaitan penyertaan pendakwah terbabit pada program Solat Tarawih dan Sembang Santai bersama Ustaz Wadi Annuar yang diadakan di Markaz Tarbiyah Pas Kawasan Kangar, Kompleks Pendidikan MATIN di sini semalam.
Selain Ustaz Wadi Annuar, pihak penganjur iaitu Lajnah Dakwah dan Perkaderan PAS Kangar akan turut dipanggil memberi keterangan.
Ia susulan satu laporan polis dibuat JAIPs di Balai Polis Kangar selepas anggota penguat kuasanya yang mahu mengambil keterangan berhubung tindakan pendakwah bebas terbabit memberikan ceramah di negeri ini dihalang penganjur daripada bertemu dengan Ustaz Wadi.
Mufti Perlis, Datuk Dr. Mohd. Asri Zainul Abidin berkata, pendakwah dan penganjur itu dikehendaki hadir untuk diambil keterangan di Pejabat JAIPs pada 17 April ini dan satu proses tindakan undang-undang akan dijalankan secara sivil dan syariah.
“Jabatan Mufti Negeri Perlis yang keluarkan tauliah manakala JAIPs melaksanakan penguatkuasaannya.

“Dalam hal ini, melalui perjumpaan dengan Exco Agama Islam negeri, pihak berkenaan (Ustaz Wadi Annuar) sudah ditawarkan dan dipelawa untuk memohon tauliah kerana kita akan nilaikan dahulu jadi dia pohonlah dahulu tauliah itu.
“Kita hendak tengok juga siapa yang dia hendak ceramah tetapi dia enggan malah semasa dua kali perjumpaan bersama JAIPs juga sudah ditegaskan supaya minta tauliah terlebih dahulu tetapi beliau tetap juga enggan dengan alasan tersendiri seperti ceramah itu dilakukan di premis peribadi dan sebagainya,” katanya.
Mohd. Asri yang juga Pengerusi Jawatankuasa Pengawasan Pengajaran Agama Islam Negeri Perlis berkata, ia sudah sampai ke tahap toleransi selama ini diambil sebagai satu peluang untuk mempersendakan peraturan apatah lagi setelah dikeluarkan titah oleh Raja Perlis.
“Bukan sahaja Raja Perlis yang keluarkan titah seperti ini, Sultan dan pemerintah di negeri lain juga mengeluarkan perkara yang sama,” jelasnya.
Katanya, dalam kejadian semalam, penguatkuasa JAIPs bukan datang untuk menangkap Ustaz Wadi sebaliknya hanya mahu mengambil keterangan daripadanya sahaja.
Katanya, tindakan itu dihalang dengan halangan besar daripada hadirin yang hadir dalam majlis itu dengan cara yang tidak terhormat meskipun terdapat anggota polis hadir mengawal kejadian berkenaan.
Sementara itu, Ketua Polis Daerah Kangar, Asisten Komisioner Yusharifuddin Mohd Yusop ketika dihubungi mengesahkan menerima laporan polis dan menyiasat mengikut Seksyen 186 Kanun Keseksaan kerana menghalang penjawat awam. – KOSMO! ONLINE.


Jangan keliru makluman ‘Pemberitahuan Akhir Ramadan’
Oleh MOHD. HUSNI MOHD. NOOR

31 Mac 2023, 9:10 pm
PUTRAJAYA – Tarikh 1 Syawal pada setiap tahun dibuat oleh Penyimpan Mohor Besar Raja-Raja sejurus menerima laporan cerapan anak bulan di 29 lokasi cerapan rasmi.
Itu jelas Jabatan Kemajuan Islam Malaysia (Jakim) bagi mengulas mengenai kes tular ‘Pemberitahuan Akhir Ramadan 1444H 20 April 2023’ ketika ini.
Jakim menerusi kenyataan akhbar berkata, pihaknya mengambil maklum mengenai tangkap layar tular itu yang dipercayai disiarkan menerusi sebuah paparan iklan di sebuah masjid.
Menurutnya, paparan tersebut telah menimbulkan spekulasi dalam kalangan warga maya mengenai tarikh Hari Raya Aidilfitri tahun ini.
“Pengumunan tarikh 1 Syawal dibuat
Penyimpan Mohor Besar Raja-Raja selepas mendapat perkenan Yang Di-Pertuan Agong yang mewakili Duli-duli Yang Maha Mulia Raja-Raja.
“Cerapan Hilal Syawal bagi tahun ini (1444H) adalah pada petang hari Khamis, 29 Ramadan 1444H bersamaan 20 April 2023,” katanya

Katanya, semua pihak disaran membuat semakan ketepatan tarikh hijri yang terdapat pada jam digital azan khususnya di masjid dan surau agar sentiasa selari dengan kalendar hijri yang dikeluarkan oleh Jakim atau pihak berkuasa agama negeri dan disahkan oleh Panel Pakar Falak.
Jelasnya lagi, semua pihak adalah dimohon untuk menghormati ketetapan dibuat Majlis Raja-Raja mengenai perkara ini dan tidak membuat sebarang andaian mengenai tarikh Hari Raya Aidilfitri pada tahun ini.- KOSMO! ONLINE.


17,579 kakitangan Selangor termasuk guru Kafa terima sebulan gaji untuk Aidilfitri
Oleh MOHAMAD NAUFAL MOHAMAD IDRIS

31 Mac 2023, 9:26 pm
SHAH ALAM – Seramai 17,579 kakitangan awam Selangor akan menerima sebanyak sebulan gaji atau minimum RM1,000 menerusi Bantuan Rahmah Ramadhan Kita Selangor sempena Aidilfitri selewat-lewatnya 21 April depan.
Menteri Besar Selangor, Datuk Seri Amirudin Shari berkata, jumlah itu termasuk pengurusan tertinggi, kakitangan, Guru Kelas Agama dan Fardu Ain (KAFA), kakitangan persekutuan yang berkhidmat di Jabatan di bawah pentadbiran Setiausaha Kerajaan Negeri Selangor (SUK).
“Sebagai tanda penghargaan kepada kerjasama dan ketekunan anda semua, sebanyak sebulan gaji dengan minima RM1,000 menerusi bayaran Bantuan Rahmah Ramadhan Kita Selangor sempena Aidilfitri
“Ini melibatkan 17,579 kakitangan awam Selangor kesemuanya,” katanya ketika berucap pada Program Iftar Rapat Rahmah Ramadan Menteri Besar Selangor bersama penjawat awam di Bangunan SUK Selangor, di sini, hari ini.
Menurut Amirudin, kategori kedua pula akan menerima sebulan elaun menerusi bantuan sama.
Ini meliputi pengerusi Majlis Pengurusan Komuniti Kampung (MPKK), Setiausaha MPKK, Pegawai Perhubungan Perkampungan Kampung Baru/Bagan/Tersusun, Ketua Komuniti India, Penyelia Pusat Wanita Berdaya Selangor (WBS) dan Penggerak Belia Selangor (PEBS).

Tambah Amirudin, kategori ketiga pula adalah wang saguhati berjumlah RM500 kepada nazir, imam rawatib, siak, bilal dan guru Sekolah Rakyat.
“Kategori keempat adalah kategori baru iaitu penjawat awam Persekutuan yang bekerja di luar pentadbiran SUK yang berpendapatan bawah RM3,000 sebulan. Kumpulan ini akan mendapat wang saguhati RM200,” ujarnya.
Mengulas lanjut, beliau menjelaskan bayaran bantuan dijangka diterima kepada mereka semua berkelayakan
selewatnya-lewatnya 21 April ini.
“Saya berharap Bantuan Khas Rahmah Ramadhan Kita Selangor ini dapat mengukuhkan Iltizam kita untuk terus berkhidmat demi rakyat.
“Seterusnya, menjadikan Selangor sebagai negeri contoh bukan sahaja di Malaysia tetapi di rantau ini,” katanya. -KOSMO! ONLINE.


Kes Najib: Hormat keputusan mahkamah – Ahmad Zahid
Oleh LIYANA RAMLI

31 Mac 2023, 9:49 pm
IPOH- Keputusan Mahkamah Persekutuan yang menolak permohonan Datuk Seri Najib Tun Razak untuk menyemak semula sabitan dan hukuman penjara 12 tahun serta denda kerana menyeleweng RM42 juta dana SRC International Sdn. Bhd hari ini perlu dihormati.
Presiden UMNO, Datuk Seri Dr. Ahmad Zahid Hamidi yang ditanya mengenai keputusan itu bagaimana pun enggan mengulas lanjut.
“Itu (keputusan) mahkamah,”katanya kepada pemberita pada Majlis Santunan Kasih Ramadan di Sekolah Izzuddin Shah di sini hari ini.
Dalam pada itu, Datuk Seri Ab. Rauf Yusoh yang mengangkat sumpah sebagai Ketua Menteri Melaka Ke-13 hari ini diharap dapat melakukan perubahan terutama terhadap ekonomi negeri itu.
Ahmad Zahid berkata, ini termasuk menarik pelaburan asing ke negeri itu khususnya dalam bidang industri dan pelancongan.
Beliau berkata, Ab. Rauf diharap dapat meneruskan kesinambungan usaha yang telah dilaksanakan oleh Ketua Menteri sebelum ini, Datuk Seri Sulaiman Md. Ali.

“Sebagai Pengerusi Barisan Nasional (BN) dan Presiden UMNO, kami harapkan pilihan oleh Yang Dipertua Negeri Melaka, Tun Mohd. Ali Mohd. Rustam untuk melantik Ab. Rauf merupakan kesinambungan kepada kerja-kerja yang telah dilakukan oleh Ketua Menteri Ke-12 yang lalu, Datuk Seri Sulaiman Md. Ali.
“Saya mengharapkan Ab. Rauf bukan sahaja dapat menyambung tetapi dapat lakukan beberapa perubahan terutamanya meletakkan satu paras lagi menarik pelabur-pelabur ke negeri Melaka, khususnya dalam bidang industri dan pelancongan,” katanya. -KOSMO! ONLINE.


Pintas Utama serah zakat perniagaan RM1.5 juta
Oleh KOSMO!

31 Mac 2023, 8:52 pm
PETALING JAYA – Syarikat korporat Bumiputera, Pintas Utama Sdn. Bhd. (Pintas Utama) menyerahkan zakat perniagaan kepada Lembaga Zakat Selangor sebanyak RM1.5 juta di Masjid Al-Istiqamah, Kayangan Heights, Shah Alam semalam.
Sultan Selangor, Sultan Sharafuddin Idris Shah mencemar duli mewakili Lembaga Zakat Selangor menerima penyerahan zakat tersebut daripada Pengerusi Eksekutif Pintas Utama, Tan Sri Ir. Zainudin Karjan.
Majlis penyerahan zakat itu dilaksanakan bersamaan majlis perasmian masjid dan berbuka puasa Baginda bersama rakyat serta penyampaian sumbangan hari raya.
Pada majlis itu, Sultan Selangor turut berkenan berbuka puasa, menunaikan solat maghrib, isyak dan solat sunat tarawih secara berjemaah bersama rakyat.
Zainudin berkata, sebagai sebuah entiti perniagaan milik umat Islam, Pintas Utama sentiasa komited dalam usaha menyumbang membali kepada masyarakat.
Tambah beliau, usaha seperti itu sewajarnya menjadi contoh kepada syarikat korporat lain untuk membantu meningkatkan ekonomi golongan asnaf demi kelangsungan hidup mereka.

“Saya percaya, keberkatan rezeki berdasarkan kejayaan syarikat ini terselit rezeki untuk dikongsi bersama umat Islam yang lain terutamanya golongan asnaf.
“Amalan sedekah dalam konteks Islam juga merupakan manifestasi silaturrahim sesama saudara seagama seperti sebuah sistem takaful membantu golongan yang memerlukan,” katanya.
Sebelum ini, syarikat yang menawarkan perkhidmatan kejuruteraan awam itu telah melaksanakan program khidmat masyarakat melalui Yayasan Pintas Utama dan membantu lebih 30 buah rumah anak yatim di seluruh Semenanjung Malaysia. – KOSMO! ONLINE


Sangka nasi tidak masak, rupanya ulat dalam perut ikan
Oleh KOSMO

31 Mac 2023, 8:56 pm
PETALING JAYA – Hampir usai menikmati makanan berbuka puasa, seorang wanita terkejut apabila menjumpai berpuluh ekor ulat pada bahagian perut ikan yang dimakannya semalam.
Menerusi kumpulan di Facebook, pengguna yang dikenali Noonafz Isml berkongsi hantaran beserta dua keping gambar yang menampakkan ulat pada juadah berkenaan.
Ibu mengandung itu dipercayai membeli lauk berkenaan di bazar Ramadan PPR Batu Muda.
“Bukan seekor atau dua tetapi berpuluh-puluh ekor. Ingatkan beras tidak masak, ulat rupanya!.
“Saya sedang mengandung. Allah sungguh azab di akhirat nanti kalau peniaga yang tidak bertanggungjawab.
“Saya tidak minta ganti rugi cuma niat berniaga biarlah ikhlas, bukan aniaya orang seperti ini,” ujarnya dalam hantaran semalam.

Sehubungan itu, ramai pengguna yang mengecam peniaga yang menjual juadah yang berulat sekali gus prihatin terhadap kesihatan ibu mengandung tersebut.
“Ini orang kata meniaga tidak mahu rugi. Menganiaya orang lain, besar-besar pula ulatnya. Takkanlah masak pagi, petang dah berulat sebegitu,” tulis Mohd Hairry Hussain.
“Kalau berulat begitu, isi ikan dah berbau. Mungkin lapar, tidak perasan,”ujar Meriam Hassan.
“Macam mana keadaan awak, ada cirit-birit ke? Bahayanya, lagi awak tengah mengandung,” tanya Ecah Ahmad. -KOSMO! ONLINE.


‘Syaitan Manusia’ miliki paling banyak implan tanduk
Oleh KOSMO!

31 Mac 2023, 8:30 pm
BRASILIA – Seorang peminat pengubahsuaian badan yang digelar ‘Syaitan Manusia’ mencatat rekod dunia kerana memiliki paling banyak implan tanduk, lapor portal berita Daily Star semalam.
Michel Praddo mempunyai 33 implan tanduk di kepalanya. Ia sebagai sebahagian daripada transformasi untuk kelihatan seperti syaitan manusia.
Lelaki berusia 47 tahun dari Brazil itu mempunyai empat tanduk di kepalanya dan beberapa implan serupa di bawah kulit dahi.
Katanya, dia adalah orang ketiga di dunia yang membuang hujung hidungnya iaitu prosedur yang sangat berbahaya. Dia kini mencatat namanya dalam Guinness World Records kerana mempunyai implan paling banyak di kepala.
Praddo pergi ke Itali untuk pengesahan rekod berkenaan menerusi program televisyen Lo Show Dei Record.
“Pada beberapa saat, saya beremosi, dengan air mata bergenang, semasa saya menjalani hidup saya. Pengalaman yang akan saya hargai selama-lamanya dalam hati dan ingatan saya,” ujarnya.

Sebelum kemenangannya, dia berkata: “Ini adalah program televisyen, bukan buku tetapi ia boleh membuka pintu. Berada di sana bermakna merealisasikan projek saya. Saya tidak hanya membayangkannya seperti ramai orang. Saya berjaya melakukannya.”
Dia menghabiskan masa bertahun-tahun untuk melakukan pengubahsuaian dan melakukan penampilan jahat pada tubuhnya. – Agensi


Ikut prosedur dan berhemah kalau mahu masuk – NC UiTM
Oleh ABDUL RAZAK IDRIS

31 Mac 2023, 9:07 pm
SHAH ALAM – Universiti Teknologi Mara (UiTM) tidak pernah menutup pintu kepada mana-mana pemimpin untuk ‘masuk’ ke institusi tersebut selagi memberikan manfaat untuk para mahasiswa.
Naib Canselor UiTM, Prof. Datuk Ts.Dr.Roziah Mohd.Janor bagaimanapun menegaskan pihak berkenaan sewajarnya melalui proses secara berhemah dan mengikut prosedur yang telah digariskan.
“UiTM secara peribadi tidak mempunyai masalah dengan Ahli Parlimen Muar, Syed Saddiq Syed Abdul Rahman.Sebenarnya isu semalam berlaku kerana penganjur tidak melalui proses yang berhemah, permohonan tidak dibuat melalui pejabat Naib Canselor.
“Kita tidak menerima surat (permohonan) daripada penganjur. Saya difahamkan semasa Syed Saddiq hadir di pintu utama UiTM, dia berkata hadir atas jemputan penganjur,” katanya kepada pemberita selepas majlis menandatangani Memorandum Persefahaman (MoU) antara UiTM dan Institut Integriti Malaysia di Bangunan Canseleri, hari ini.
Terdahulu, Kosmo! melaporkan dialog antara Presiden Parti Ikatan Demokratik Malaysia (Muda), Syed Saddiq bersama pelajar UiTM yang dijadualkan berlangsung malam tadi gagal selepas dihalang memasuki UiTM.
Ia berikutan pihak pengurusan memberikan alasan bagi menjaga keharmonian universiti. Selain itu, Majlis Perwakilan Pelajar (MPP) UiTM akan memberikan tarikh baharu bagi mengadakan dialog di universiti
berkenaan.

Justeru, Roziah menjelaskan UiTM bukan menghalang secara semberono dan kegagalan Syed Saddiq itu adalah tanggungjawab pihak yang menjemputnya.
Beliau menambah, sekiranya Syed Saddiq masih berminat, pihaknya terbuka untuk meneliti semula permohonan rasmi daripada pihak penganjur termasuk menyertakan sekali tajuk yang relevan dalam perbincangan program itu nanti.
“Sekiranya perbincangan berkaitan Akta Universiti Kolej Universiti (AUKU), ia tidak mempunyai kaitan dengan pelajar UiTM.
“Ini disebabkan pelajar UiTM tertakluk di bawah Akta 173 dan 174,”ujarnya. -KOSMO! ONLINE.


Lelaki tenang cuci kereta ketika polis serbu suspek
Oleh KOSMO!

31 Mac 2023, 7:30 pm
SINGAPURA – Gelagat seorang lelaki tular di media sosial Singapura selepas dia dilihat membasuh kereta dengan tenang tanpa menghiraukan suspek yang ditahan polis di belakangnya, lapor laman berita Mothership semalam.
Kejadian berlaku di tempat letak kereta bertingkat di Sembawang.
Ketika kejadian, seorang lelaki ditahan polis dalam keadaan tertiarap dengan tangannya diletakkan di belakang. Wajahnya disandarkan pada hentian roda tempat letak kereta tersebut.
Bagaimanapun, seorang lelaki yang berada di lokasi sama dilihat terus mencuci kereta sehingga menyebabkan lantai basah.
Seorang netizen berkata, suspek yang ditahan meniarap di lantai yang basah akibat air cucian kereta tersebut.
Akhbar Shin Min Daily kelmarin melaporkan bahawa lima lelaki telah ditangkap di tempat letak kereta tersebut bersama-sama lebih 200 rokok eletronik pada 27 Mac lalu.

Suspek dikejar lima anggota polis ke tingkat enam tempat letak kereta tersebut. Sebuah kereta polis digunakan untuk menghalang laluan supaya suspek tidak melarikan diri. – Agensi


Rumah mewah suami aktres Thailand diserbu polis
Oleh KOSMO!

31 Mac 2023, 7:00 pm
BANGKOK – Sebuah rumah mewah milik suami kepada aktres Thailand, Yardthip Rajpal menjadi antara 17 lokasi yang diserbu oleh Biro Siasatan Jenayah Siber (CCIB) dan komando polis di Bangkok serta wilayah sekitarnya, lapor portal berita Thaiger semalam.
Serbuan itu adalah sebahagian daripada tindakan keras bagi membanteras rangkaian perjudian online.
Rumah mewah itu milik pengusaha hotel dan ahli perniagaan Phuket, Mek Rama. Dia berada di kediaman tersebut di Soi Yothin Patthana, daerah Bang Kapi, Bangkok semasa serbuan.
Pasukan polis menggeledah rumah itu yang mengandungi bilik rahsia dengan peti besi besar yang menyimpan barang berharga.
Aset bernilai kira-kira 1 bilion baht (RM129,330,900) termasuk kereta Ferrari, BMW, dan tiga van dirampas daripada Mek, lapor portal berita Bangkok Post.
Ahli perniagaan itu ditahan di bawah waran tangkap kerana bersubahat dalam operasi perjudian online dan melakukan kesalahan di bawah Akta Pencegahan Pengubahan Wang Haram.

Dia dibawa ke pejabat CCIB di Chaeng Wattana untuk disoal siasat.
Serbuan itu mengakibatkan sembilan tangkapan, demikian menurut seorang pegawai polis, Leftenan Jeneral Worrawat Watnakhornbancha. – Agensi


Najib kekal di penjara
Oleh Abdul Rahman Razali

31 Mac 2023, 7:20 pm
Najib kekal di penjara | 15 MINIT MMTV 31 MAC 2023


Pemuda ‘malu tetapi mahu’ digesa bertindak segera
Oleh KOSMO!

31 Mac 2023, 9:00 pm
PETALING JAYA – Seorang pemuda yang berniaga air di sebuah bazar Ramadan mencuri perhatian ramai selepas berkongsi video tentang seorang gadis cantik yang menjual makanan di hadapan gerainya.
Eddy91 menerusi TikTok, jelas dilihat meminati gadis tersebut tetapi malu untuk mencuba nasib.
“Hari-hari saya nampak awak, saya tak tahu nama awak apa. Kelmarin saya makan nasi awak (jual), sedap sangat. Lagi satu, mata awak cantik. Selamat berbuka awak, kalau lalu kt FYP awak, tolong komen ya,” tulisnya pada video tersebut.
Perkongsiannya itu menyebabkan orang ramai menggesa supaya pemuda tersebut segera bertindak supaya tidak ‘gigit jari’ di kemudian hari.
“Orang lambat selalu rugi bang. Pilih nak cuba atau nak rugi,” komen Sufi.
“Kami mahu bahagian dua bang. Jangan sampai saya sendiri pergi cakap kat dia abang suka dia,” seloroh Warhead pula.

“Cepat bang, nak bahagian dua kalau tak aku sampai sana aku beritahu dia kau suka dia,” usik seorang lagi pengguna.
Perkongsian pemuda itu berjaya menerima lebih 5,000 komen dan 2,465 perkongsian. – KOSMO! ONLINE


Wanita tidak pakai tudung boleh didenda RM300,000
Oleh KOSMO!

31 Mac 2023, 9:00 pm
TEHERAN – Wanita yang tinggal di Iran boleh didenda sehingga 2.9 bilion riyal Iran (RM311,178) jika melanggar undang-undang hijab baharu oleh pemerintah yang menuntut mereka memakai tudung kepala setiap kali berada di luar rumah, lapor MailOnline semalam.
Ahli Parlimen Iran, Hojjat ol-Eslam Hossein Jalali berkata Ahad lalu bahawa denda itu boleh dikenakan terhadap wanita yang tidak bertudung semasa menaiki kenderaan, makan di restoran, di sekolah dan universiti serta di jalanan termasuk ruang awam lain.
Undang-undang itu adalah cara alternatif untuk menguatkuasakan peraturan pemakaian hijab berikutan kegagalan kaedah keras oleh ‘polis moral’.
Ia berlaku selepas kematian seorang gadis, Mahsa Amini pada September tahun lalu selepas dia ditahan kerana tidak memakai hijab dengan sempurna sehingga mencetuskan protes besar-besaran di seluruh Iran.
Sebarang penyertaan dalam penentangan awam terhadap pemakaian hijab akan membawa akibat yang teruk seperti pendakwaan dan pemenjaraan.
Menurut Jalali, peraturan itu dimuktamadkan selepas sebanyak 300 mesyuarat dengan Majlis Tertinggi Revolusi Kebudayaan dan Majlis Keselamatan Negar diadakan. – Agensi


Gunung di Thailand terbakar
Oleh KOSMO!

31 Mac 2023, 8:00 pm
BANGKOK – Kebakaran hutan yang bermula di kawasan pergunungan Khao Chaplu, wilayah Nakhon Nayok, timur laut Thailand pada Selasa lalu telah merebak ke kawasan seluas 283 hektar di Gunung Khao Laem, Khao Kaew dan Khai Tabak, lapor laman berita Thaiger.
Angin kencang meniup api ke puncak Gunung Khao Laem kelmarin. Menerusi gambar yang dirakam oleh Akademi Tentera Diraja Chulachomklao di daerah Mueang, ia kelihatan seperti gunung berapi meletus.
Gabenor Nakhon Nayok, Bancha Chaowarin berkata, helikopter KA-32 dari Jabatan Pencegahan dan Mitigasi Bencana cuba memadamkan kebakaran tersebut.
Malam kelmarin, 10 jentera bomba dikerah dalam keadaan siap siaga untuk melindungi komuniti berhampiran lokasi kebakaran tetapi adalah terlalu bahaya bagi mereka memadamkan api pada waktu malam, kata Bancha.
Tiada arahan pemindahan penduduk dibuat kelmarin walaupun terdapat komuniti yang tinggal pada jarak cuma 400 hingga 500 meter dari lokasi kebakaran.
Orang ramai mendakwa terdapat banyak kem pekerja binaan sementara berhampiran gunung Khao Laem.

Setakat pukul 7 pagi (waktu tempatan) semalam, kebakaran terus merebak di kawasan meliputi 283 hektar tanah di daerah Phrommanee dan Khao Phra.
Pegunungan itu dihuni banyak spesies hidupan liar dan laporan mendapati haiwan-haiwan liar telah dikesan cuba melarikan diri daripada  api. – Agensi


Jemaah Malaysia ditemui meninggal dunia selepas 14 hari hilang di Mekah
Oleh KOSMO!

31 Mac 2023, 6:16 pm
PETALING JAYA – Jemaah Malaysia, Rosli Salleh, 62, yang dilaporkan hilang di Mekah ketika mengerjakan umrah pada 10 Mac lalu telah meninggal dunia.
Perkara itu dimaklumkan anaknya sendiri, Muhammad Farid Rosli menerusi hantaran terbaharu di kumpulan Facebook, Group Umrah semalam.
“Assalamualaikum. Update (laporan) terbaharu, kami sekeluarga telah menjumpai ayah (Rosli) kami. Beliau telah meninggal dunia di sana (Mekah).
“Kami mohon tolong doakan untuk kesejahteraan ayah kami di sana, mohon kebaikan untuknya di akhirat dan semoga kami semua akan disatukan di syurga kelak. Amin Insya-Allah,” katanya.
Dalam pada itu, Muhammad Farid turut berterima kasih kepada semua pihak yang telah bersama-sama membantu dalam misi pencarian bapanya itu.
“Kami sekeluarga mohon sedekahkan Al-Fatihah untuk beliau.

“Kami juga ingin berterima kasih atas segala pertolongan dan doa yang diberikan sepanjang pencarian ini. Terima kasih. Mohon jangan tanya tentang detail (terperinci), cukup di sini sahaja,” ujarnya.
Terdahulu, Muhammad Farid meminta bantuan orang ramai untuk mengesan keberadaan bapanya apabila gagal dihubungi sejak 17 Mac lalu ketika mengerjakan ibadah tersebut secara bersendirian tanpa ejen. – KOSMO! ONLINE.


Penasihat keselamatan Korea Selatan letak jawatan penangan Blackpink
Oleh KOSMO!

31 Mac 2023, 6:00 pm
SEOUL – Pengaruh kumpulan K-Pop Blackpink semakin kuat dan menjadi topik hangat selepas peletakan jawatan Kim Sung-han yang merupakan penasihat keselamatan Korea Selatan, lapor portal berita koreaboo.com semalam.
Namun, apa yang paling mengejutkan adalah laporan saluran berita Korea Selatan mengenai pengunduran Sung-han.
Menurut laporan, Wanita Pertama Amerika Syarikat, Jill Biden membuat tawaran untuk mengundang Blackpink membuat persembahan pada majlis makan malam negara semasa kunjungan Presiden Korea Selatan, Yoon Suk-yeol ke Washington.
Syarikat hiburan, YG Entertainment mengesahkan permintaan daripada wanita pertama tersebut supaya Blackpink membuat persembahan bersama penyanyi terkenal, Lady Gaga.
Bagaimanapun, mesej tersebut tidak sampai kepada Presiden Korea Selatan mungkin kerana salah faham komunikasi, menyebabkan penasihat keselamatan tersebut meletak jawatan.
Menurut media tempatan, berita mengenainya tidak disampaikan kepada Suk-yeol walaupun telah diketahui oleh ramai pegawai kerajaan.

“Mereka telah meninggalkan sekurang-kurangnya enam laporan berkaitan undangan itu kepada Presiden Suk-yeol awal bulan ini,” kata seorang pegawai kerajaan.
Bagaimanapun, Suk-yeol dilaporkan hanya mendengar berita itu melalui saluran Kementerian Luar dan dikatakan naik berang.
Atas sebab itulah Sung-han meletak jawatan secara sukarela, manakala program berita tempatan melaporkan bahawa ia adalah pengendalian yang lemah dan akan memberi gambaran buruk kepada kerajaan kerana isu K-Pop.
Terbaharu, Pejabat Presiden Korea Selatan mengeluarkan kenyataan akhbar rasmi menafikan bahawa Blackpink telah dijemput untuk membuat persembahan semasa lawatan ke Suk-yeol dan wanita pertama Korea Selatan Kim Keon-hee ke Washington.  – Agensi


Tune Protect, bolttech sedia perkhidmatan perlindungan peranti
Oleh KOSMO!

31 Mac 2023, 6:31 pm
PETALING JAYA – bolttech telah menjalin kerjasama strategik dengan Tune Protect Group (Tune Protect) untuk melancarkan perkhidmatan perlindungan peranti penyelesaian generasi terbaharu dengan perkhidmatan sokongan di negara ini.
bolttech adalah korporat ejen yang dilantik dan menjadi penyedia perkhidmatan sokongan peranti.
Melalui kerjasama tersebut, kedua-dua syarikat itu akan menawarkan penyelesaian perlindungan untuk peranti dengan lebih mudah secara menyeluruh kepada pelanggan.
Ketua Pegawai Eksekutif bolttech bagi Eropah dan Asia, Mark Simmons berkata, melalui kerjasama tersebut, pelanggan di Malaysia akan mendapat manfaat perlindungan terhadap peranti yang diinsuranskan.
“Kami akan terus mengukuhkan rangkaian dengan Tune Protect untuk menghasilkan penyelesaian berinovatif bagi memenuhi kehendak, gaya hidup ke arah digital para  pelanggan,” katanya dalam kenyataan yang dikeluarkan.
Selain itu, Ketua Pegawai Eksekutif Tune Protect Group, Rohit Nambiar menerangkan, seiring dengan misi kumpulan menjadi sebuah syarikat insurans digital dan gaya hidup, kerjasama dengan bolttech menawarkan peluang untuk meluaskan lagi penguasaan pasaran kumpulan.

“Kami menjadikan ia sebagai pertama di di Malaysia dan akan terus meneroka lebih banyak peluang terbaik untuk mengembangkannya ke seluruh negara,” terang beliau. -KOSMO! ONLINE


Barisan Exco Melaka dibentuk dalam tempoh 48 jam
Oleh MUHAMMAD SHAHIZAM TAZALI

31 Mac 2023, 6:05 pm
MELAKA – Barisan Ahli Majlis Mesyuarat Kerajaan Negeri (Exco) Melaka yang baharu akan dilantik dalam tempoh 48 jam, kata Ketua Menteri, Datuk Seri Ab. Rauf Yusoh.
Beliau berkata, kesemua Exco terdahulu di bawah kepemimpinan Datuk Seri Sulaiman Md. Ali terbubar secara automatik selepas Ahli Dewan Undangan Negeri (ADUN) Lendu itu melepaskan jawatannya.
Katanya lagi, komposisi parti politik yang akan dipilih sama ada turut melibatkan ADUN Pakatan Harapan (PH) masih belum diputuskan kerana perlu mendapat pandangan daripada Presiden UMNO, Datuk Seri Dr. Ahmad Zahid Hamidi terlebih dahulu.
“Saya kini sedang dalam pertimbangan untuk melantik Exco baharu dan akan diputuskan dalam tempoh 48 jam, kekosongan jawatan ini tidak boleh dibiarkan terlalu lama kerana negeri (pentadbiran) perlu berjalan.
“Buat masa ini saya tidak mendapat panduan lagi (komposisi) barisan Exco untuk dibentuk dan akan merujuk kepada Presiden dahulu apakah hala tujunya, petua itu nanti diambil bagi merangka Exco kerajaan negeri,” katanya.
Beliau berkata demikian dalam sidang akhbar selepas Istiadat Pengurniaan Suratcara Perlantikan dan Angkat Sumpah Jawatan Ketua Menteri Melaka Ke-13 di Seri Negeri, Ayer Keroh di sini, hari ini.

Dalam pada itu, ditanya mengenai jumlah Exco yang bakal dibentuk, beliau memberitahu ia akan kekal kepada 10 portfolio.
“Exco akan kekal 10 orang, sama ada Exco sebelum ini akan dilantik semula bergantung kepada ilham saya,” katanya ringkas.
Ab. Rauf mengangkat sumpah sebagai Ketua Menteri Melaka Ke-13 di Pejabat Yang Dipertua Negeri Melaka, Seri Negeri kira-kira pukul 3.33 petang tadi.
Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia dilakukan di hadapan Yang Dipertua Negeri Melaka, Tun Mohd. Ali Mohd. Rustam di Dewan Seri Utama.
Turut hadir isteri Mohd. Ali, Toh Puan Asmah Abd. Rahman; bekas Ketua Menteri Melaka, Datuk Seri Sulaiman Md. Ali; Yang Dipertua Dewan Undangan Negeri (DUN) Melaka, Datuk Ibrahim Durum; isteri Ab. Rauf, Datin Seri Zuriyah Ab. Aziz dan barisan ADUN. -KOSMO! ONLINE.


Mahkamah: Ingkar dan tidak taat, Musa fail tuntutan nusyuz terhadap isteri
Oleh NUZULSHAM SHAMSUDDIN

31 Mac 2023, 5:27 pm
KUALA LUMPUR – Selepas isterinya memfailkan penceraian semalam, bekas Ketua Polis Negara Tan Sri Musa Hassan pula hari ini bertindak memfailkan tuntutan nusyuz terhadap wanita itu di Mahkamah Rendah Syariah di sini.
Musa, 72, hadir ke mahkamah pada pukul 2.45 petang dengan diwakili peguam syarienya Mohd. Rifahmi Abdul Musikin.
Sejurus selepas memfailkan permohonan itu, Musa ketika ditemui berkata, permohonan nusyuz yang dibuat terhadap isterinya Puan Sri Elly Afizahwati Abdul Jalil atas alasan antaranya ingkar dan tidak taat.
“Saya tidak boleh cerita panjanglah, biarlah mahkamah yang menentukan,” katanya ringkas.
Sementara itu, peguam syarie Mohd. Rifahmi memaklumkan mahkamah menetapkan 5 April ini bagi sebutan semula kes.
Sementara itu, Musa ketika ditanya mengenai penafian isterinya berhubung video tular di laman sosial baru-baru ini, Musa berkata perkara itu dirujuk pada pihak polis.

Semalam Elly Afizahwati memfailkan permohonan penceraian di Mahkamah Rendah Syariah Shah Alam mengikut Seksyen 47 Enakmen Undang-Undang Keluarga Islam (Selangor) 2003.
Permohonan penceraian itu dibuat setelah mendapati tiada persefahaman dan berlakunya shiqaq (perbalahan berpanjangan) dengan Musa yang dikahwini sejak 10 tahun lalu.
Pada masa sama, ibu seorang anak itu turut menafikan berhubung penularan tiga video pergaduhan bersama suaminya di laman sosial baru-baru ini.
Katanya dia tidak berniat untuk menjadikan rakaman itu tular apatah lagi untuk menjatuhkan reputasi mana-mana pihak.
Jelasnya, dia terkejut apabila mengetahui video tular buat pertama kali menerusi aplikasi TikTok selepas dimaklumkan oleh adiknya sendiri sebelum ini.
Untuk rekod, pasangan itu berkahwin pada 2 Ogos 2013 dan dikurniakan seorang anak lelaki. – KOSMO! ONLINE.


Tarawih 20 rakaat dan 3 witir 7 minit sahaja
Oleh KOSMO!

31 Mac 2023, 6:30 pm
JAKARTA –  Sebuah sekolah pondok iaitu tempat pelajar membaca kitab suci al-Quran di Kabupaten Blitar, wilayah Jawa Timur masih melaksanakan solat tarawih pantas iaitu sebanyak 20 rakaat dan tiga rakaat witir dalam masa tujuh minit sahaja, lapor portal berita TimesIndonesia semalam.
Pondok Mambaul Hikam merupakan salah satu pusat pengajian al-Quran tertua di Kabupaten Blitar yang didirikan oleh Kiyai Abdul Ghofur pada tahun 1907 dan solat tarawih pantas sudah berlangsung sejak ia didirikan.
Ia kini mempunyai ribuan pelajar dari seluruh Indonesia.
“Tradisi solat tarawih cepat ini sudah berlangsung lama. Dicetuskan oleh datuk saya iaitu pendiri pondok ini,” kata Kiyai Muhammad Dliya’uddin Azzamzam yang merupakan cucu Abdul Ghofur dan pengajar di sekolah tersebut.
Dliya’uddin menjelaskan, solat tarawih yang dilaksanakan sama seperti solat tarawih pada umumnya termasuk jumlah rakaat hingga pada bacaannya.
Imam solat tarawih itu membacakan surat al-Fatihah dan surah-surah pendek, manakala hanya lafaznya dipercepatkan.

“Semua dilaksanakan rukun-rukunnya. Ertinya tidak ada yang salah, sesuai syariat dan tuntunan agama. Hanya saja bacaan dan gerakannya dipercepatkan,” jelas Dliya’uddin. – Agensi


CCC sokong usaha kerajaan perkasa industri vape di Malaysia
Oleh KOSMO!

31 Mac 2023, 6:16 pm
PETALING JAYA – Pusat Pilihan Pengguna (CCC) menyokong tindakan Kerajaan yang mengecualikan cecair vape dengan nikotin daripada Akta Racun.
Saranan ini akan memberi laluan kepada cecair vape yang mengandungi nikotin dikawal dengan sewajarnya dan bukannya tertakluk kepada Akta Racun yang tidak sesuai untuk produk vape.
Wakil CCC Malaysia, Tarmizi Anuwar berkata,pengecualian cecair vape yang mengandungi nikotin daripada Akta Racun mesti dilengkapkan dengan pengenalan undang-undang atau pindaan kepada undang-undang sedia
“Jika tidak, pengguna hanya akan terus mengakses produk yang tidak terkawal,” katanya dalam kenyataan yang dikeluarkan.
Tarmizi menjelaskan, melalui rangka kerja kawal selia pintar, vaper akan mempunyai akses kepada produk yang mematuhi piawaian yang merupakan amalan serupa di negara lain yang mempunyai peraturan mengenai produk vape.

“Pengguna di Malaysia telah mengakses produk tidak terkawal selama bertahun-tahun dan pembaharuan mesti dilakukan segera. Adalah penting untuk memastikan produk mematuhi piawaian kualiti dan keselamatan tetap untuk melindungi pengguna.

“Di samping itu, peraturan juga akan membolehkan usaha untuk mencegah vape bawah umur yang boleh dilakukan melalui peraturan pintar dan penguatkuasaan sekatan umur di tempat jualan serta menggunakan teknologi pengesahan umur moden untuk jualan dalam talian.
“Akses kepada produk vape terkawal juga bertindak sebagai pendorong kepada perokok untuk beralih kepada alternatif yang kurang berbahaya,” jelasnya,
Selain itu, di peringkat global, beliau memberitahu, banyak negara menyaksikan penurunan kadar merokok akibat vape dan dengan peraturan, lebih ramai perokok di Malaysia akan berhenti merokok dan beralih kepada produk vape.
Gambar hiasan.
Mengenai idea memperkenalkan Generasi Penamat (GEG) yang dicadangkan oleh Menteri Kesihatan sebelum ini, Tarmizi percaya ia sukar untuk dilaksanakan di Malaysia dan Kerajaan perlu menubuhkan jawatankuasa bebas untuk menjalankan kajian mendalam serta menilai kesan sebelum membuat sebarang keputusan.
“Ini adalah keputusan besar yang perlu dibuat dalam iklim politik dan ekonomi semasa.
“Selain itu, terdapat banyak cabaran termasuk masalah pasaran gelap yang besar sedia ada.
“Daripada tergesa-gesa membuat keputusan ini, Kerajaan harus menubuhkan satu jawatankuasa yang komprehensif yang terdiri daripada pakar kesihatan awam bebas tempatan dan antarabangsa, ahli ekonomi, wakil sektor peruncitan dan agensi penguatkuasaan untuk menilai kesan sebelum membuat keputusan,” ujarnya.


Berlakon dengan Sophia AlBarakbah? Alif Satar okey
Oleh LIA OTHMAN

31 Mac 2023, 6:15 pm
PETALING JAYA – Penyanyi dan pelakon Alif Satar berkata, dia tiada masalah jika digandingkan dengan aktres yang terkait isu penyondol, Sophia AlBarakbah.
Alif, 33, berkata, dia sentiasa bersikap profesional dan terbuka untuk berkerjasama dengan mana-mana pelakon dalam naskhah drama atau filem.
“Tidak profesional kalau saya pilih-pilih pelakon, tidak kisah heroin itu baharu atau lama, berbakat atau tidak. Kalau dia ‘kayu’, saya akan pastikan dia boleh berlakon dengan baik.
“Saya terima saja kalau ada peluang berlakon dengan Sophia. Setakat ini tak pernah tercabar. Cubalah kacau saya,” ujarnya ketika ditemui pada majlis pelancaran Baju Melayu Yang Cool kolaborasi bersama Al Ikhsan dan Iktikaf Alif di The Curve, Damansar baru-baru ini.
Dalam pada itu, penyanyi lagu Lelaki Seperti Aku itu mengakui kesibukan sebagai selebriti dan usahawan membataskan dirinya untuk memikirkan tentang orang ketiga.
Tambahnya, dia tidak pernah tergoda dengan wanita lain dan menganggap isterinya sudah cukup sempurna.

“Saya ada macam-macam benda nak kena buat, tak ada masa nak fikir kau cantik (cuba menggatal dengan perempuan lain).
“Bila kita kahwin, memanglah ada pasang surutnya, tak mungkin kita gembira sepanjang masa. Kita pun ada masalah tapi kita lalui juga, itulah perkahwinan,” katanya lagi.
Alif mendirikan rumah tangga dengan Sha Dila Halid, 39, pada 15 September 2014.
Hasil perkahwinan, mereka dikurniakan tiga cahaya mata iaitu Alisha Anugerah, 8, Ariana Mecca, 6, dan Muhammad ‘Ali, empat tahun. – KOSMO! ONLINE


JIM Sabah berjaya tumpaskan sindiket pemalsuan dokumen permit masuk
Oleh IVAN AMIRUL

31 Mac 2023, 5:56 pm
KOTA KINABALU – Satu sindiket pemalsuan dokumen permit masuk berjaya ditumpaskan Jabatan Imigresen Malaysia (JIM) Sabah dalam dua operasi berasingan di sekitar bandar raya pada 29 Mac 2023 dan semalam.
Dalam serbuan berkenaan, JIM Sabah berjaya menahan enam individu termasuk seorang daripadanya disyaki dalang sindiket terbabit.
Pengarah JIM Sabah, Datuk Sharifah Sitti Saleha Habib Yussof berkata, serbuan pertama dibuat sekitar pukul 10.30 malam pada 29 Mac lalu di sebuah rumah tidak bernombor di Kampung Sembulan Lama.
“Ia adalah hasil risikan dan pemantauan pegawai penguatkuasa selama sebulan.  Menerusi pemeriksaan yang dijalankan mendapati seramai tiga lelaki dan dua wanita berusia 24 hingga 52 tahun yang masing-masing didapati memiliki permit masuk disyaki palsu ditahan dalam serbuan itu.
“Pegawai penguat kuasa juga merampas 28 keping permit masuki disyaki palsu, 16 keping surat arahan pembayaran permit masuk yang disyaki palsu, 15 keping resit pembayaran permit masuk disyaki palsu, wang tunai jumlah RM2,268.
“Turut dirampas dua komputer riba, empat telefon bimbit, borang permohonan IMM13, stampad, resit pembayaran pendaftaran MyKad dan cabutan daftar kad pengenalan yang disyaki palsu,” katanya ketika sidang media di ibu pejabat JIM Sabah hari ini.

Mengulas lanjut, Sharifah Sitti Saleha memaklumkan susulan serbuan itu, JIM berjaya menahan seorang lagi wanita di kawasan Riverside Sembulan pada pukul 1 petang semalam.
“Suspek berusia 59 tahun itu didapati memiliki 18 resit pembayaran pendaftaran kad pengenalan MyKad yang disyaki palsu dan wang tunai sebanyak RM744.
“Penahanan suspek telah membawa kepada penggeledahan sebuah rumah di Kuala Manggatal dan menemui lapan resit rasmi pembayaran JIM, lapan surat arahan pembayaran permit masuk yang disyaki palsu.
“Turut dirampas, 15 borang permohonan kad pengenalan lengkap dengan gambar dan cap jari serta dua keping borang permohonan kad pengenalan.
“Wanita terbabit disyaki kemungkinan antara dalang dalam sindiket ini dan JIM Sabah masih mengesan seorang lagi dalang disyaki berada di luar Sabah,” katanya.
Sementara itu, beliau berkata, pihaknya turut berjaya mengesan modus operandi sindiket berkenaan yang menawarkan bayaran secara berperingkat bagi memperoleh permit masuk kepada warga asing.
“Sindiket ini dipercayai menawarkan permit masuk kepada warga asing secara berperingkat bermula dengan bayaran sekitar RM100 hingga RM800.
“Sindiket yang disyaki sudah beroperasi sejak April tahun lalu itu dipercayai mengaut keuntungan sekitar RM60,000 hingga RM100,000,” katanya.
Kes disiasat mengikut Seksyen 55D dan Seksyen 56 (1)(I) Akta Imigresen 1959/63. – KOSMO! ONLINE.


BNM, MAS lancar jalinan pembayaran kod QR rentas sempadan
Oleh DALIZA MOHAMED ARIFFIN

31 Mac 2023, 6:24 pm
PETALING JAYA – Bank Negara Malaysia (BNM) dan Monetary Authority of Singapore (MAS) melancarkan jalinan pembayaran kod QR rentas sempadan antara Malaysia dengan Singapura.
Jalinan pembayaran ini akan membolehkan pelanggan institusi kewangan yang mengambil bahagian membuat pembayaran runcit dengan mengimbas kod QR DuitNow dan NETS2
 Jalinan ini akan menyokong pembayaran secara bersemuka oleh pengguna melalui pengimbasan kod QRfizikal yang dipaparkan oleh peniaga serta transaksi e-dagang rentas sempadan secara dalam talian.
DuitNow QR adalah  penyelesaian kod QR nasional di Malaysia yang dikendalikan oleh Payments Network Malaysia Sdn. Bhd. (PayNet) manakala  NETS QR merupakan penyelesaian kod QR yang dikendalikan oleh rangkaian pembayaran elektronik Singapura, NETS.
DuitNow QR dan NETS QR membolehkan peniaga menerima bayaran daripada pelanggan bank dan pengendali e-dompet berbeza yang mengambil bahagian dengan menggunakan kod QR yang seragam.

Gabenor BNM, Tan Sri Nor Shamsiah Mohd. Yunus berkata, jalinan pembayaran kod QR DuitNow-NETS merupakan pencapaian penting dalam kerjasama berterusan antara Malaysia dengan Singapura untuk meningkatkan hubungan pembayaran rentas sempadan.
“Dengan purata trafik tahunan sebelum pandemik sebanyak 12 juta pelawat antara kedua-dua negara, jalinan pembayaran ini akan memberikan peniaga dan pengguna suatu cara untuk membuat dan menerima bayaran dengan lebih lancar dan cekap.

“Inisiatif ini menunjukkan komitmen kedua-dua negara untuk menurunkan kos serta meningkatkan kelajuan, akses dan ketelusan pembayaran rentas sempadan, sejajar dengan ASEAN Payment Connectivity Initiative dan G20 Roadmap for Enhancing Cross-border Payments,” katanya dalam kenyataan yang dikeluarkan.
Menurut beliau, pencapaian ini merupakan satu langkah ke hadapan yang penting dalam merealisasikan visi rangkaian sistem pembayaran runcit ASEAN yang pantas, cekap dan saling berhubung kait.
“Jalinan pembayaran QR antara Malaysia dengan Singapura akan memberikan manfaat kepada berjuta-juta pengguna yang berulang-alik menggunakan Tambak Johor (Causeway) serta pelawat yang mempunyai urusan perniagaan dan percutian.
“Jalinan ini juga akan merangsang perniagaan runcit di kedua-dua negara. Kami akan terus bekerjasama rapat dengan rakan usaha sama kami untuk mempercepat  agenda pendigitalan ke arah penyepaduan ekonomi dan kewangan serantau yang lebih mantap,” ujar beliau. -KOSMO! ONLINE


Perkembangan sejarah muzik indie dalam Pekik
Oleh KOSMO!

31 Mac 2023, 4:30 pm
SEKITAR hujung tahun 1980-an sehingga 1990-an, muzik underground yang membabitkan band-band indie mendapat tempat dalam kalangan masyarakat sehingga mampu berkembang pantas serta meluas di Malaysia.
Ketika itu, lahir pelbagai band indie hebat seperti Butterfingers, OAG, Monoloque, Hujan, Blind Tribe dan banyak lagi.
Atas kegemilangan populariti yang diraih kumpulan popular tersebut mencetuskan idea buat Studio Pixels Sdn. Bhd. untuk menghasilkan sebuah filem dokumentari berjudul Pekik.
Penerbit naskhah berkenaan, Fareeq Alias berkata, Pekik merupakan naskhah yang menceritakan kisah muzik rock indie di Malaysia yang mengambil dari sudut pandang ahli-ahli band sendiri.
“Filem dokumentari ini menggabungkan temu ramah dan footage persembahan band dalam usaha menjejaki perkembangan ‘scene underground’ di Malaysia bermula akhir 1980-an sehinggalah meletusnya fenomena muzik indie sekitar dua dekad selepas itu.
“Pekik juga cuba untuk menyingkirkan mitos negatif yang sering menyelubungi ‘scene’ ini dengan menggambarkan subkultur dengan lebih tepat melalui perkongsian cerita oleh watak-watak penggerak atau mereka yang terbabit dengan muzik ini,” katanya.

Tambah Fareeq, filem berdurasi dua jam tersebut memaparkan temu bual bersama pemuzik rock bebas lama dan baharu serta rakaman konsert utama melibatkan kumpulan terlibat selama beberapa dekad.
Penggambaran menghasilkan Pekik berjalan selama setahun serta mendapat bantuan dan sokongan daripada MyCreative Ventures.
“Pada saya, Pekik merupakan ekskavasi tiga dekad ceritera dan kisah silam sejarah muzik bebas Malaya, digali dan dikupas semula untuk dikongsikan kepada yang mengikuti.
“Selain memfokuskan terhadap perkongsian cerita oleh watak-watak penggerak, Pekik turut menyelitkan persembahan secara langsung daripada band-band yang masih aktif dari dahulu sehingga sekarang,” katanya lagi.
Antara anggota band indie yang terbabit dalam pembikinan Pekik ialah Aru Peruzza (Koffin Kanser), Radhi (OAG), Loque dan Emmet (Butterfingers), Izzat Uzaini (Hujan), Tam (Blind Tribe), Francis Wolf (Spunky Funggy) dan Myo (Muck).
Pekik akan mula ditayangkan Di Pawagam Rumah Anda, Astro First bermula 1 April ini atau boleh distrim menerusi platform On Demand dan Astro Go. – KOSMO! ONLINE


Anwar solat Jumaat di Masjid Dongsi, Beijing
Oleh ZULKIFLI MANZOR

31 Mac 2023, 4:08 pm
PETALING JAYA – Perdana Menteri, Datuk Seri Anwar Ibrahim menunaikan solat Jumaat di Masjid Dongsi di daerah Dongcheng, Beijing, China hari ini.
Beliau yang juga Menteri Kewangan berkata, Masjid Dongsi merupakan masjid tertua di Beijing yang dibina pada kurun ke-14 semasa era Dinasti Ming oleh seorang pegawai tentera bernama Chen You.
“Saya tersentuh tatkala disambut oleh Imam Nordin dan pihak masjid serta masyarakat Islam di Dongcheng yang menunggu ketibaan saya dalam suasana yang amat sederhana.
“Saya turut dibawa melawat sayap masjid yang menempatkan pelbagai khazanah dan warisan kebudayaan serta artifak sejarah dari era Dinasti Ming,” katanya dalam satu hantaran di Facebook hari ini.
Anwar berkata, terdapat pelbagai versi Al Quran ditempatkan di Masjid Dongsi dan dipelihara dengan cermat termasuk satu salinan al-Quran yang ditulis dengan tangan dari era Dinasti Yuan.
“Insya-Allah, saya pasti akan kembali ke sini di lain waktu,” katanya. – KOSMO! ONLINE


[VIDEO] Rumput Stadium Bukit Jalil laku keras disimpan buat kenangan
Oleh AHMAD SHAHERMAN SHAMSURI

31 Mac 2023, 4:38 pm
PETALING JAYA – Orang ramai tidak melepaskan peluang mengambil rumput di Stadium Nasional Bukit Jalil (SNBJ) selepas ia diberi secara percuma oleh Perbadanan Stadium Malaysia (PSM), hari ini.
Tinjauan Kosmo di stadium keramat Harimau Malaya itu mendapati rata-rata mereka berkumpul seawal pukul 9 pagi bagi mendapatkan ‘cenderamata’ khas tersebut.
Menurut mereka, rumput tersebut akan dibawa pulang ke rumah dan ditanam di laman rumah masing-masing tanda kenangan sebagai penyokong bola sepak negara.
Menurut seorang individu yang ingin dikenali sebagai Razak, 45, rumput tersebut bakal diletakkan di halaman rumahnya sebagai tanda kenang-kenangan.
“Bukan mudah nak dapat rumput dari stadium keramat Harimau Malaya ini. Saya harap rumput ini suburlah apabila berada di halaman rumah nanti.
“Terima kasih kepada pihak stadium kerana membenarkan rumput ini diambil percuma, sekurang-kurangya dapatlah pihak pengurusan mengeluarkan kos untuk membuang rumput yang tidak digunakan ini,” katanya kepada Kosmo! di sini hari ini.

Orang ramai menyeduk rumput ke dalam kereta di Stadium Bukit Jalil hari ini.
Difahamkan lebih 100 indiviu telah memgambil peluang untuk mendapatkan rumput percuma di SBNJ bagi sesi dan petang hari ini.
Terdahulu, PSM dalam satu kenyataan memaklumkan pihaknya menawarkan rumput padang SNBJ jenis ‘Cow Grass’ secara percuma kepada orang ramai di mana venue berkenaan akan menjalani proses penggantian rumput baharu jenis Zeon Zoysia bermula esok.
Waktu pengambilan melibatkan dua sesi iaitu bermula jam 10 pagi sehingga 12 tengah hari dan 3 petang sehingga 5 petang.
Pengambilan ini terhad kepada empat petak rumput padang bagi setiap orang dalam ukuran 1 x 1 kaki dan orang awam diminta membawa bekas sendiri yang bersesuaian.-KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PH Melaka sokong kerajaan perpaduan di bawah Ab. Rauf
Oleh KOSMO!

31 Mac 2023, 4:40 pm
MELAKA – Pakatan Harapan (PH) Melaka menyatakan sokongan terhadap kerajaan perpaduan yang bakal ditubuhkan di bawah kepemimpinan Ketua Menteri yang baharu, Datuk Seri Ab. Rauf Yusoh.
Pengerusi PH Melaka, Adly Zahari berkata, pihaknya bersedia memberikan kerjasama yang optimum dengan Barisan Nasional (BN) demi mewujudkan kestabilan politik di negeri ini.
“Secara dasarnya, PH Melaka menyokong penubuhan kerajaan perpaduan di Melaka.
“PH Melaka akan berusaha untuk bekerjasama dengan BN Melaka demi memastikan kestabilan politik negeri dapat diwujudkan dan seterusnya kemakmuran ekonomi negeri dapat dipertingkatkan,” katanya yang juga Ahli Dewan Undangan Negeri (ADUN) Bukit Katil.
Ab. Rauf mengangkat sumpah sebagai Ketua Menteri Melaka Ke-13 di Pejabat Yang Dipertua Negeri Melaka, Seri Negeri, Ayer Keroh di sini, kira-kira pukul 3.33 petang tadi.
Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia dilakukan di hadapan Yang Dipertua Negeri Melaka, Tun Mohd. Ali Mohd. Rustam di Dewan Seri Utama.

Ab. Rauf, 61, yang juga ADUN Tanjung Bidara sebelum ini berkhidmat sebagai Pengerusi Kanan Jawatankuasa Pelaburan, Perindustrian, Pembangunan Koperasi dan Usahawan Melaka dicalonkan UMNO bagi menggantikan ADUN Lendu, Datuk Seri Sulaiman Md. Ali yang melepaskan jawatannya berikutan masalah kesihatan.
Beliau turut menjawat jawatan Pengerusi Badan Perhubungan UMNO Melaka dan Ketua UMNO Bahagian Masjid Tanah. – KOSMO! ONLINE


Cuaca buruk beberapa buah negeri sehingga 6 petang
Oleh NURUL IRDINA SUMALI

31 Mac 2023, 4:17 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri dan Wilayah Persekutuan sehingga pukul 6 petang ini.
MetMalaysia dalam kenyataan di Facebook berkata, ribut petir, hujan lebat dan angin kencang itu dijangka melibatkan Pahang, Selangor, Negeri Sembilan, Melaka, Johor, Sarawak dan Sabah.
“Pahang di daerah Bera dan Rompin, Selangor antaranya di Gombak dan Petaling, Negeri Sembilan di Seremban, Port Dickson, Kuala Pilah dan Rembau, Sarawak antaranya di Kuching, Serian dan Samarahan manakala Sabah antaranya di Pedalaman, Pantai Barat dan Sandakan,” katanya.
MetMalaysia turut mengeluarkan amaran ribut petir dan hujan lebat melibatkan Wilayah Perseketuan Kuala Lumpur dan Putrajaya.
Kata MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Tiga wakil negara ke semi final 100m Terbuka Australia
Oleh MUHAMMAD ZUHAILY BADLISHAH

31 Mac 2023, 4:10 pm
KUALA LUMPUR – Tiga pelari pecut negara berjaya melangkah ke peringkat separuh akhir 100 meter (m) Terbuka Australia pada aksi kelayakan di Queensland Sport and Athletics Centre, Brisbane sebentar tadi.
Muhammad Zulfiqar Ismail dan Jonathan Nyepa layak automatik ke separuh akhir esok apabila berada dalam kedudukan ketiga terbaik di peringkat saringan masing-masing menerusi masa 10.54 saat (s) serta 10.48s.
Raja pecut Sukan SEA Kuala Lumpur 2017, Khairul Hafiz Jantan turut mara walaupun menamatkan saringan 6 di tempat keempat tetapi catatan 10.52s dilakukannya tetap membolehkannya mara ke separuh akhir.
Nasib berbeza dialami seorang lagi raja pecut Sukan SEA Manila 2019, Muhammad Haiqal Hanafi apabila dibatalkan penyertaan selepas didakwa false start pada peringkat saringan 2.
Ketua jurulatih pecut kebangsaan, Mohd. Poad Kassim menjelaskan, atlet Singapura, Joshua Hanwei meminta maaf kepada Haiqal dan mengakui dia yang melakukan false start ketika itu.
“Ini false start pertama buat Haiqal, sayang sebab ada peluang untuk ke separuh akhir,” kata Poad.

Seorang lagi pelari pecut negara, Muhammad Arsyad Md. Saat pula terpaksa akur apabila mengalami kecederaan dipercayai hamstring pada pertengahan lariannya di peringkat saringan 5.
Selain separuh akhir 100m, pemegang rekod lompat jauh kebangsaan, Andre Anura Anuar juga akan turun untuk menghadapi aksi final lompat kijang esok. – KOSMO! ONLINE


Kucing baka British Short Hair dibuang kerana kos jaga mahal
Oleh NURUL IRDINA SUMALI

31 Mac 2023, 4:36 pm
PETALING JAYA – Kucing seperti baka British Short Hair (BSH) sering kali dibuang oleh pemilik mereka kerana mudah menerima jangkitan dan memakan kos yang tinggi untuk dirawat sekiranya jatuh sakit.
Menurut individu yang dikenali sebagai Danny, dia meluahkan rasa tidak puas hatinya di Twitter, susulan seekor kucing BSH yang dibuang dalam satu acara ‘adoption’ di Putrajaya.
Kucing baka BSH itu telah dibuang pemiliknya di salah satu ‘booth’ acara ‘adoption’ kerana mempunyai ketumbuhan di mulut.
Lebih menyedihkan apabila kucing itu diletakkan di dalam ‘carrier’ kucing dan ditinggalkan begitu sahaja.
Hasil semakan juga mendapati, harga kucing british short hair ini boleh mencecah sehingga RM6,000 ke RM8,000 seekor.
Tambah Danny lagi, rata-rata orang ramai membela kucing-kucing baka ini sekadar untuk mengikuti ‘trend’ dan bukannya niat mereka untuk memberi penjagaan yang terbaik buat si manja.

Perkongsian itu mendapat perhatian orang ramai dan berjaya meraih sebanyak 346 tontonan di Twitter. -KOSMO! ONLINE.


Mat Dan akhirnya timang ‘puteri’ dalam keluarga
Oleh NUR AL-FAIRUZA SYARFA NOR SAIDI

31 Mac 2023, 5:20 pm
PETALING JAYA – Selepas memiliki dua ‘hero’ dalam keluarganya, pengacara dan pempengaruh media sosial, Mat Dan teruja menimang cahaya mata perempuan yang dilahirkan pada pukul 9.58 malam semalam.
Berita gembira tersebut dikongsikan oleh pemilik nama sebenar Daniel James Tyler, 34, itu yang menyifatkan kehadiran si kecil sebagai kegembiraan berganda apabila akhirnya dia dikurniakan seorang puteri.
Isteri Mat Dan iaitu Nadifa Adnan melahirkan cahaya mata perempuan mereka di sebuah pusat perubatan swasta di Klang, Selangor.
“Alhamdulillah, saya dikurniakan anak perempuan. Pada pukul 9.58 malam semalam, isteri saya selamat melahirkan seorang bayi yang sangat cantik.
“Tahniah Nadifa, saya sangat bangga dengan awak. Insya-Allah hari ini kami boleh balik rumah dan memperkenalkan kepada Zayne dan Eydan,” kongsinya dalam InstaStory miliknya.
Terdahulu, Mat Dan yang berasal dari England tetapi mula menempa nama di Malaysia dek kefasihannya bercakap dalam loghat Terengganu pernah mengendalikan beberapa program televisyen seperti Haramain Backpackers dan Mat Dan Kaki Jalan mendirikan rumah tangga bersama Nadifa pada tahun 2017.

Sebelum ini, mereka dikurniakan dua cahaya mata lelaki Muhammad Zayne Taylor dan Eydan Yusoff.
Kini, kehadiran cahaya mata perempuan melengkapkan dan menjadi penyeri dalam hidup mereka sebagai sebuah keluarga. -KOSMO! ONLINE


Raksasa Loch Ness muncul secara tiba-tiba
Oleh KOSMO!

31 Mac 2023, 5:16 pm
GLASGOW, Scotland – Seorang pemburu raksasa Loch Ness berkata bahawa dia berjaya mendapat bukti ‘menggembirakan’ mengenai kewujudan makhluk legenda yang tiba-tiba muncul di Tasik Loch Ness, Scotland, lapor portal berita Daily Mirror semalam.
Raksasa itu dikhuatiri hilang selepas lebih empat bulan lalu. Namun, ketika kemarau awal bulan ini, sesuatu yang terlalu besar untuk dianggap seekor ikan dikesan di dalam air tasik tersebut yang menjadi keruh.
Eoin O’Faodhagain yang kerap memantau raksasa Loch Ness melalui kamera web berkata, dia melihat sesuatu memiliki panjang lebih 6.09 meter meluncur di dalam air.
Ia berlaku beberapa minggu selepas O’Faodhagain melihat dua bonggol muncul di permukaan air. Penampakan tersebut menunjukkan raksasa yang juga dikenali sebagai Nessie itu mungkin tidak bersendirian.
O’Faodhagain, 58, berkata: “Panjang yang boleh dilihat adalah lebih 6.09 meter dan makhluk itu  mestilah sangat besar dan terlalu besar untuk seekor ikan. Memerang tidak akan mencapai saiz sebesar itu atau pun juga anjing laut.”
Misteri raksasa Loch Ness telah membawa ramai pengunjung ke kawasan tasik tersebut di Scotland sejak berdekad-dekad lalu. – Agensi


Ular sawa ‘gergasi’ ditangkap di sawah  padi
Oleh ISKANDAR SHAH MOHAMED

31 Mac 2023, 4:12 pm
SABAK BERNAM – Kebimbangan penduduk Parit Panjang, Sekinchan di sini, mengenai ancaman haiwan ternakan mereka terlerai apabila seekor ular sawa ‘gergasi’ berjaya ditangkap pihak berkuasa malam tadi.
Reptilia sepanjang tujuh meter itu ditemui orang awam di kawasan sawah padi di Parit 10 Ban Kanal.
Pengarah Bomba Selangor, Morni Mamat berkata, pihaknya bergegas ke lokasi kejadian selepas menerima panggilan kecemasan pukul 10.38 malam.
Katanya, sepasukan 11 anggota termasuk pegawai dan jentera dari Balai Bomba dan Penyelamat (BBP) Sekichan dikerah dalam operasi khas berkenaan.
“Pemeriksaan mendapati ular sawa itu berada berdekatan sebuah rumah penduduk di sawah padi tersebut.
“Anggota kita kemudian menangkap reptilia itu menggunakan alat pengepit dan penjerut khas,” katanya ketika dihubungi hari ini.

Tambah Morni, ular itu berjaya ditangkap pihaknya dalam tempoh 20 minit.
“Operasi itu berjalan lancar dan ular berkenaan kemudian dilepaskan ke habitat asal di hutan,” katanya.-KOSMO!ONLINE


Ab. Rauf Ketua Menteri Melaka Ke-13
Oleh DIYANATUL ATIQAH ZAKARYA

31 Mac 2023, 3:44 pm
MELAKA – Ahli Dewan Undangan Negeri (ADUN) Tanjung Bidara, Datuk Seri Ab. Rauf Yusoh mengangkat sumpah sebagai Ketua Menteri Melaka Ke-13 di Pejabat Yang Dipertua Negeri Melaka, Seri Negeri, Ayer Keroh di sini pada pukul 3.33 petang tadi.
Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia dilakukan di hadapan Yang Dipertua Negeri Melaka, Tun Mohd. Ali Mohd. Rustam di Dewan Seri Utama.
Turut hadir isteri Mohd. Ali, Toh Puan Asmah Abd. Rahman dan isteri Ab. Rauf, Datin Seri Zuriyah Ab. Aziz.
Ab. Rauf, 61, sebelum ini berkhidmat sebagai Pengerusi Jawatankuasa Pelaburan, Perindustrian, Pembangunan Koperasi dan Usahawan Melaka dicalonkan UMNO bagi menggantikan Datuk Seri Sulaiman Md. Ali yang melepaskan jawatannya pada Selasa lalu.
Presiden UMNO, Datuk Seri Dr. Ahmad Zahid Hamidi semalam mengesahkan perkara itu dan memberitahu, pihaknya mengutuskan warkah kepada Tun Mohd. Ali untuk menyerahkan surat peletakan jawatan dan mencadangkan Datuk Seri Rauf sebagai Ketua Menteri yang baharu.
Ini merupakan kali kedua Melaka melaksanakan Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Ketua Menteri selepas Pilihan Raya Negeri (PRN) pada 20 November 2021.

Sulaiman mengangkat sumpah kali pertama sebagai Ketua Menteri Melaka pada 9 Mac 2020 menggantikan pemimpin Pakatan Harapan (PH) negeri, Adly Zahari yang tumbang pada 25 Februari 2020 selepas kehilangan majoriti dalam Dewan Undangan Negeri (DUN).
Kerajaan Sulaiman bagaimanapun hanya bertahan sehingga 4 Oktober 2021 selepas empat Ahli Dewan Undangan Negeri (ADUN) diketuai Datuk Seri Idris Haron menarik sokongan terhadapnya, sekali gus menyebabkan PRN terpaksa dilaksanakan.
Pada PRN tersebut, Barisan Nasional (BN) memenangi 21 kerusi DUN Melaka iaitu lebih dua pertiga, diikuti PH dengan lima kerusi dan PN dua kerusi.
Ini membolehkan Sulaiman yang ketika itu merupakan poster boy mengangkat sumpah sebagai Ketua Menteri Melaka Ke-12 seperti mana dijanjikan BN dalam manifesto pilihan raya.
Ab. Rauf yang juga Pengerusi Badan Perhubungan UMNO Melaka dan Ketua UMNO Bahagian Masjid Tanah memenangi kerusi Dewan Undangan Negeri (DUN) Tanjung Bidara dalam PRN Melaka dengan majoriti 364 undi menewaskan calon Perikatan Nasional (PN), Datuk Mas Ermieyati Samsudin dan calon Pakatan Harapan (PH), Zainal Hassan.
Bagaimanapun, istiadat angkat sumpah yang dilakukan pukul 12.58 tengah malam pada 21 November 2021 telah menimbulkan pelbagai polemik politik dan spekulasi termasuk Ab. Rauf yang ‘berhajat’ untuk menduduk kerusi nombor satu negeri ini.
Dalam pada itu, semasa pengambilalihan kerajaan negeri daripada PH pada Mac 2020, Ab. Rauf yang ketika itu bukan ADUN dilantik memegang jawatan Yang Dipertua DUN Melaka. – KOSMO! ONLINE


Mahkamah: Berkat Ramadan SM Faisal, Emilia Hanafi berdamai
Oleh NORLIZAH ABAS

31 Mac 2023, 3:54 pm
KUALA LUMPUR – Mahkamah Majistret di sini hari ini melepas dan membebaskan Datuk SM Faisal SM Nasimuddin atas pertuduhan menyebabkan kecederaan ke atas Emilia Hanafi selepas bekas isterinya itu menarik balik kes.
Majistret Nadia Othman memutuskan demikian selepas membenarkan permohonan peguam Datuk Akberdin Abdul Kader supaya S.M. Faisal dibebaskan atas tuduhan ekoran persetujuan Emilia menarik balik kes.
“Saya percaya pihak-pihak telah berdamai dan mencapai jalan penyelesaian. Saya melepas dan membebaskan SM Faisal daripada pertuduhan dan wang jaminan dikembalikan,” ujar Nadia yang turut merekodkan terma-terma persetujuan antara kedua-dua belah pihak.
Sebelum itu, Nizam Bashir selaku peguam pemerhati yang mewakili Emilia memaklumkan, SM Faisal dan bekas isterinya mencapai penyelesaian global agar semua pertikaian melibatkan mereka diselesaikan secara baik.
Terdahulu, Emilia mengangkat sumpah dalam kandang saksi bagi memaklumkan tujuan kehadirannya ke mahkamah hari ini.
Ketika ditanya Timbalan Pendakwa Raya, Nur Aishah Ahmad Zakiuddin, Emilia memaklumkan beliau berhasrat menarik balik kes selepas kedua-dua pihak mencapai penyelesaian.

Nur Aishah: Puan faham apakah kesan jika kes ini ditarik balik?
Emilia: Ya, faham. Saya tidak boleh meneruskan kes terhadap tertuduh.
Nur Aishah: Adakah kamu akan menyalahkan mana-mana pihak seperti polis, mahkamah, peguam dan pihak pendakwaan setelah kes ini ditarik balik?
Emilia: Tidak.
Nur Aishah: Saya pohon tertuduh dilepas tanpa dibebaskan (DNAA).
Pada awal prosiding, Akberdin yang hadir bersama-sama Datuk Jagjit Singh mengemukakan permohonan lisan agar Emilia yang juga pengadu kes dirujuk kepada pakar psikiatri mengikut Akta Kesihatan Mental 2001.
Akberdin berkata, pihak pembelaan akan mengemukakan permohonan bertulis disertai dengan afidavit sokongan sama ada wanita itu layak dari segi mental untuk memberi keterangan sebagai saksi.
“Kami mohon diberi laluan membuat permohonan itu dan dijawab oleh pihak berkenaan dan kita akan lihat (perkembangan) dari situ nanti,” ujar beliau.
Sementara itu, di luar mahkamah, Nizam memaklumkan, kes tersebut berjaya diselesaikan secara global dengan mengambil berkat bulan Ramadan serta atas faktor kemaslahatan anak-anak mereka.
Tanpa mendedahkan terma-terma penyelesaian yang disifatkan sebagai sulit, beliau menjelaskan penyelesaian global itu termasuk tuntutan mutaah dan harta sepencarian di Mahkamah Syariah.
Sementara itu, Akberdin memaklumkan, kedua-dua pihak telah mencapai persetujuan untuk tidak mendedahkan terma-terma penyelesaian kepada umum.
“Selepas ini kedua-dua pihak akan ambil tindakan untuk tidak meneruskan semua tuntutan di Mahkamah Syariah dan berharap semua berjalan lancar,” ujarnya.
Sementara itu, S.M. Faisal ketika ditemui melahirkan kesyukurannya dengan berita baik itu dan mahu menumpukan perhatian kepada anak-anaknya.
“Alhamdulillah, kes sudah selesai dengan cara yang baik pada bulan Ramadan. Kes ini telah berjalan bertahun-tahun dan sekarang nak fokus tengok anak-anak balik dengan cara yang baik,” ujarnya.
Dalam pada itu, Emilia berkata beliau mengambil berkat bulan yang mulia demi anak-anak selain menyerahkan kepada budi bicara peguamnya pada masa akan datang.
Pada 24 Mac lalu, seorang lagi peguam pemerhati bagi pihak Emilia, Nazri Yahya memaklumkan, kedua-dua pihak berhasrat berunding secara serius untuk menyelesaikan kes melibatkan pertuduhan terhadap S.M. Faisal.
Mengikut pertuduhan, S.M Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields, antara pukul 12.30 tengah hari dan 4.30 petang, pada 22 November 2015.
Pertuduhan dibuat mengikut Seksyen 323 Kanun Keseksaan yang membawa hukuman penjara maksimum dua tahun atau denda sehingga RM2,000 atau kedua-duanya. – KOSMO! ONLINE


Agong rasmi Masjid Al-Sultan Abdullah di Kampung Sungai Bedaun, Labuan
Oleh KOSMO!

31 Mac 2023, 3:47 pm
PETALING JAYA – Yang Dipertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat menyempurnakan majlis pemasyhuran Masjid Al-Sultan Abdullah di Kampung Sungai Bedaun, Wilayah Persekutuan Labuan, hari ini.
Keberangkatan tiba Seri Paduka Baginda pada pukul 12.15 tengah hari disambut oleh Menteri di Jabatan Perdana Menteri (Hal Ehwal Agama) Datuk Seri Mohd Na’im Mokhtar, Ahli Parlimen Labuan Datuk Suhaili Abd. Rahman, Senator Datuk Seri Anifah Aman dan pegawai Majlis Agama Islam Wilayah Persekutuan (MAIWP) Labuan.
Menurut kenyataan Istana Negara di laman Facebooknya, Seri Paduka Baginda turut berkenan berangkat menunaikan solat Jumaat bersama kira-kira 1,000 jemaah yang hadir.
“Usai menunaikan solat Jumaat, Seri Paduka Baginda turut berkenan mengurniakan sumbangan kepada masjid tersebut dan juga kepada golongan yang memerlukan.
“Seri Paduka Baginda dan Raja Permaisuri Agong, Tunku Azizah Aminah Maimunah Iskandariah dalam rangka lawatan tiga hari ke Wilayah Persekutuan Labuan bermula hari ini hingga 2 April,”tulisnya.
Terdahulu kata Istana Negara, masjid tersebut mula dibina pada tahun 2019 di atas tanah seluas 2.56 hektar atau kira-kira 6.14 ekar tersebut dibiayai sepenuhnya oleh Jabatan Kemajuan Islam Malaysia (Jakim) dan boleh menampung seramai 1,500 jemaah pada satu-satu masa.-KOSMO! ONLINE


Kastam sita alat ganti, aksesori kenderaan dari Thailand
Oleh SYED AZLAN SAYID HIZAR

31 Mac 2023, 3:41 pm
PADANG BESAR – Jabatan Kastam Diraja Malaysia (JKDM) Perlis menyita tiga lori kontena membawa aksesori dan alat ganti kenderaan, pakaian serta kasut yang dipercayai tidak diikrar dengan betul di Kompleks Imigresen, Kastam, Kuarantin dan Keselamatan (ICQS) Padang Besar pada Isnin lalu.
Pengarah Kastam negeri, Ismail Hashim memberitahu, sepasukan anggotanya dari Cawangan Penguatkuasaan Padang Besar bersama Unit Dagangan Jalan Raya dan Unit Mesin Pengimbas melakukan pemeriksaan rapi ke atas tiga lori kontena bernombor pendaftaran Thailand kira-kira pukul 3.30 petang.
Katanya, hasil imbasan menggunakan mesin pengimbas dan pemeriksaan rapi menemui 400 unit alat ganti kenderaan dan 1,105 unit aksesori kenderaan.
“Kita turut menemui sebanyak 2,080 helai pakaian dan 6,840 pasang kasut tidak berkastam diimport dari negara jiran menggunakan dokumen pengikraran pengimportan yang dipercayai tidak diikrar dengan betul.
“Anggaran nilai barangan yang dirampas termasuk kenderaan disita adalah sebanyak RM264,840 dan duti serta cukai terlibat berjumlah RM62,199 menjadikan jumlah keseluruhan RM327,039,” katanya dalam satu kenyataan di sini hari ini.
Menurutnya, pihaknya menahan ketiga-tiga pemandu lori kontena yang merupakan warga Thailand untuk membantu siasatan termasuk mengesan pengimport terlibat.

“Modus operandi kes ini adalah membuat pengikraran yang tidak benar dan mengelirukan dalam Borang Kastam 1 (K1) dengan tujuan mengelak dikenakan duti dan cukai yang tinggi,” ujarnya. – KOSMO! ONLINE


Ramai geram, susah jumpa peniaga bazar jual kuih tanpa dibungkus
Oleh HARRITH HISHAM

31 Mac 2023, 3:58 pm
PETALING JAYA – Biarpun bazar Ramadan tahun ini disifatkan meriah, namun tidak banyak peniaga dilihat menjual juadah kuih-muih tanpa dibungkus terlebih dahulu.
Tinjauan Kosmo! di media sosial mendapati, orang ramai lebih gemar untuk membeli kuih-muih yang belum dibungkus bagi mengelakkan pembaziran duit dan makanan.
“Saya lebih gemar beli kuih yang dijual satu-satu berbanding yang sudah siap dibungkus. Kita boleh campur-campur. Mahal sikit pun tidak mengapa janji boleh beli pelbagai jenis kuih dalam kuantiti yang sedikit.
“Tambah geram, kalau kuih yang kita beli itu tak seberapa rasanya. Akhirnya tak habis dimakan dan ke tong sampah lah jawabnya,” kata seorang pengguna.
Tambah pengguna terbabit, menjual kuih secara bungkus tidak perlu dinormalisasikan menyebabkan pembeli tidak dapat membuat pilihan.
Seorang lagi pengguna iaitu Amin berkata, kuih yang dijual tanpa dibungkus adalah lebih jimat dan fleksibel.

Bagaimanapun, terdapat segelintir berpandangan bahawa kuih siap dibungkus adalah lebih baik dari segi kebersihan.
“Lalat bang, habuk lagi. Sebab itu banyak orang jual siap bungkus. Satu lagi kalau kuih jenis lembik, susah nak bungkus campur dengan kuih lain,” kata Azfar.
“Jual macam ini timbul isu kebersihan bila musim lalat banyak. Apabila lalat banyak, pelanggan lari sebab tu susah nak jumpa peniaga macam ini sekarang,” ujar Adam. – KOSMO! ONLINE


Andmesh Kamaleng tunai impian bikin konsert di Malaysia
Oleh HANISAH SELAMAT

31 Mac 2023, 4:00 pm
PETALING JAYA – Sekian lama menyimpan hasrat mengadakan konsert di Malaysia, impian penyanyi Indonesia, Andmesh Kamaleng akhirnya bakal terlaksana pada Jun depan.
Kata penyanyi juga komposer itu, melihat ramai rakan seperjuangan ‘turun’ ke Kuala Lumpur dengan persembahan mega selain mendapat permintaan peminat di negara ini membuatkannya teruja menunggu giliran.
“Tidak sabar rasanya hendak menghiburkan peminat di Malaysia pada Jun depan dalam sebuah konsert istimewa yang bertemakan cinta.
“Ini merupakan konsert pertama saya di Malaysia yang tentu saja sudah lama saya idamkan sejak dahulu,” katanya.
Andmesh turut membawa pemuzik dari Indonesia bagi menyuntik kesan mendalam terhadap rangkaian dendangan khusus untuk kepuasan pendengar tegar.
“Seramai enam orang pemuzik profesional dari Indonesia bakal mengiringi saya ketika konsert yang dijangkakan berlangsung selama dua jam.

“Konsep konsert nanti bertemakan cinta, saya mahu kesemua penonton yang hadir merasakan ‘cinta’ menerusi muzik, lirik dan melodi yang saya bawakan,” ujarnya.
Karyawan seni berusia 25 tahun itu mengakui persiapan untuk acara mega tersebut kini rancak dijalankan bagi memastikan setiap penonton merasai pengalaman yang maksima.
“Istimewanya pada konsert itu nanti susunan muzik juga akan mengalami perubahan, khas buat peminat di Malaysia, jadi rugi bagi siapa yang tidak menghadirkan diri.
“Saya berharap peminat terkesan dengan untaian rasa yang saya persembahkan, menghayati makna cinta dengan karya saya, seterusnya pulang dengan memori indah,” ujarnya lagi.
Pemilik nama sebenar Jeandmesh Antonio Kamaleng itu bakal menyampaikan 15 buah lagu untuk konsert yang diadakan di Dewan Plenary, Pusat Konvensyen Kuala Lumpur (KLCC) pada 4 Jun depan.
Terdahulu, lagu Cinta Luar Biasa daripada album pertamanya yang dilancarkan pada 2019 melonjakkan nama penyanyi itu sehingga dikenali ramai di rantau Asia Tenggara.
Bukan itu sahaja, karya tersebut yang membawa Andmesh memenangi AMI Awards 2019 kategori Artis Solo Pria Pop Terbaik turut dinyanyikan semula dalam pelbagai bahasa seperti Inggeris dan Korea.
Tiket Konsert Andmesh Kamaleng Live in Malaysia mula dijual pada 30 Mac lalu menerusi andmesh.ubertickets.asia. – KOSMO! ONLINE


Akhirnya Shuk, Rossa Sera sah cerai talak satu
Oleh NUR EMIRA SAIZALI

31 Mac 2023, 3:47 pm
PETALING JAYA – Selepas hampir dua tahun berkonflik, rumah tangga bekas pengacara dan pelawak popular Shuk Sahar dengan isterinya, Rossa Sera berakhir dengan talak satu pada 22 Mac lalu.
Shuk atau nama sebenarnya Mohammad Shukri Mohamed Sahar, 36, berkata, lafaz cerai yang berlangsung di Mahkamah Rendah Syariah Kuala Lumpur diputuskan selepas mencapai kata sepakat dan persetujuan bersama-sama.
“Kami capai keputusan untuk berpisah selepas pulang daripada mengerjakan umrah sekitar Januari lalu.
“Perpisahan ini dilakukan secara baik antara kami,” katanya.
Dalam pada itu, Shuk mengakui perceraian tersebut memberi pengajaran buat dirinya untuk berubah menjadi individu lebih baik.
Katanya, walaupun sudah berpisah, hubungannya dengan bekas isteri tetap baik demi masa depan dua cahaya mata mereka.

“Semua yang berlaku kepada kami, memang menjadi pengajaran buat saya untuk terus memperbaiki diri.
“Selama ini memang kami cuba cari haluan masing-masing untuk perbetulkan diri sendiri.
“Fokus saya sekarang ini hanya untuk anak-anak sahaja dan mereka kini tinggal di Sabah bersama ibu Sera,” ujarnya.
Terdahulu, krisis rumah tangga Shuk dan Sera mula goyah apabila pelawak itu didakwa curang dengan wanita lain yang dikenali sebara Fara Salleh.
Berkali-kali kantoi dan tidak tahan dengan kemelut berpanjangan, Sera atau nama penuhnya Rossalennah Natassyiah Assahaferah nekad memfailkan cerai pada Mac tahun lalu.
Gara-gara dakwaan isu kecurangan juga, kerjaya Shuk sebagai penyampai radio di Hot FM menemui pengakhiran apabila ditamatkan kontrak pada Februari 2021, selain kehilangan banyak tawaran pengacaraan dan lakonan.
Shuk dan Sera mendirikan rumah tangga pada 2015 dan dikurnikan dua anak perempuan iaitu Nur Qurratu Ain, 7, dan Nur Assyifatul Aimi kini berusia empat tahun.